text:
Bertel Haarder hevði fingið frænir av, at í kjallaranum í Ribarhúsi vóru gamlir bátar varðveittir saman við ymiskum fiskireiðskapi. Hetta vildi hann fegin síggja.
Formansskapurin hjá Fólkatinginum, sum í nakrar dagar hevur verið gestur hjá Føroya Løgtingi, var í gjár í Fuglafirði, har løgtingsformaðurin, Jógvan á Lakjuni, rættiliga var á heimavølli sum vertur fyri ferðini. Tey vitjaðu á Havsbrún, har Odd Eliasen, stjóri, greiddi frá virkseminum har og gongdini annars yvir eitt áramál. Tey vóru hugtikin at hesum framkomna virki, sum tøkniliga og í hugburi er so frammalaga og á altjóða støði. Síðani varð boðið til ein góðan nátturðabita í Riberhúsi, sum Muntra stóð fyri. Tá so er, so slepst ikki uttanum ta frágera góðu høvdasúpanina, sum Pól Rustin er vorðin kendur fyri. Hendan sló heldir ikki falska mentu. Áðrenn nátturðan fingu gestirnir eina holla kunning um húsið og søgu tess frá Petur Martin Petersen, sum kann greiða hugtakandi frá so mongum. Eisini vísti hann fram peningamyntirnar, sum S. P. Petersen í síni tíð nýtti kring virkið sítt. Ribarhús var væl ílatið til høvið, tí Sámal Toftanes, listamálari, hevði júst hongt upp eina áhugaverda listaframsýning, sum letur upp í vikuskiftinum í hølinum, har etið varð. Tá ið man er í Fuglafirði slepst ikki undan at syngja – og so var eisini hesaferð. Gestirnir sungu fleiri felagssangir, sum Jógvan á Lakjuni, løgtingsformaður, spældi undir til. Tað, sum hann dugir so væl. Men eisini manskórið Vega, ið Jógvan á Lakjuni stjórnar, sang. Tá komu allar fartelefonirnar fram bæði til at taka myndir men eisini at taka upp ljóð og kvikmyndir. Til seinast sungu øll saman við kórinum Nánd. Jú, sanniliga kórið og hugnaliga hølið hugtók gestirnar. Mogens Lykketoft, fólkatingsformaður, takkaði fyri frálíka sangin, hugnaliga umhvørvið og góða samskiftið, sum verið hevði. Hann vísti eisini nógv til áhugaverdu kanningina, ið Sjúrður Skaale, fólkatingslimur, hevið latið gjørt um kennskapin, vanligi danin hevur til føroysk viðurskifti, ið boðar frá, at her kundi verið betri. Tí takkaði Mogens Lykketoft eisini fyri, at tey sum gestir á hesi læruríku ferðini til Føroya vóru so heppin at hava verið so víða og fingið so nógv viðkomandi at vita. Hetta er týdningarmikil vitan í teirra starvi. Bertel Haarder hevði fingið frænir av, at í kjallaranum í Riberhúsi vóru gamlir bátar varðveittir saman við ymiskum fiskireiðskapi. Hetta vildi hann fegin síggja, og søgurnar mundu ongan enda tikið, tí so nógv var at greiða frá. Hetta hugtók Bertel nógv, sum fekk nógv ymiskt at vita bæði frá Petur Martin Petersen, Alfred Olsen Gerhard Lognberg og Páll á Reynatúgvu. Gestirnir takkaðu fyri hugnaligu og fjálgu løtuna í Fuglafirði, sum hevði givið temum nógv bæði av vinnuliga og mentanarliga borðiskinum.


c: text/html

text:
Sum tit síggja, so er felagsmyndin komin upp á pláss, phew. Annars frætta vit úr Drammen, at tey hava verið og vant í morgun kl 08:00, og at tey eisini hava fingið okkurt at eta. Har eru flottar Apple teldur til ókeypis nýtslu, vist nokk á hotellinum, so tað fer nokk at bera til at hoyra frá teimum eisini í leypi av vikuskiftinum.
Jón for s**** … genturnar kunnu síggja hvat tú hyggur at !! 🙂
Sofus framførir Hamlet á einum veggi í Drammen (ja, sig so tað)
Sofus aftur
Og so er matur eisini, mmm, við flus á og éinum kinesiskum pinni og øllum
Og minst éin sum etur 🙂

robotstxt: allowed

filter: keep


text:
Vil hava at vita, hvørja nyttu stuðulin til landbúnaðin hevur gjørt
Politikkur18-10-2017 - 11:00 - Jóanis Albert Nielsen
Hvussu nógvan stuðul hevur Búnaðargrunnurin seinastu árini goldið bóndum, til at keypa búnaðarjørð og at velta upp úr nýggjum fyri, og hvønn týdning hevur hesin stuðulin havt fyri fíggjarligu støðuna hjá bóndum? Tann spurningin fer Helgi Abrahamsen, løgtingsmaður, at spyrja Høgna Hoydal, landsstýrismann, á tingfundinum í morgin, tá munnligir fyrispurningar eru á skránni.
Helgi Abrahamsen vísir á, at Løgtingið samtykti í 2011 at broyta lógina um Búnaðargrunn, við millum annað tí endamáli at játta festum fígging til ætlanir, sum skuldu skapa varandi virðisøking av festunum. Fíggingin skuldi millum annað kunna veitast til at keypa búnaðarjørð, og til at velta og nýdyrka jørðina.
”Nógv varð tá tosað um, at mjólkarbøndur høvdu ikki atgongd til neyðugu mongdina av stráfóðri, tí orsaka av umsetiligu mjólkarkvotunum, var velti bøurin ofta langt burtur frá fjósunum,” sigur Helgi Abrahamsen.
”Úrslitið av hesum var, at nógv fóður bleiv innflutt, samtíðis sum nógvur veltur bøur ikki bleiv sligin,” sigur hann.
Nú nøkur ár eru liðin síðani hetta átakið varð sett í verk, vil løgtingsmaðurin hava at vita, hvørji úrslit stuðulin hevur havt við sær.
Helgi Abrahamsen


text:
Signar: Hvat hendi har?
Fyrsta framførslan hjá Signari í Homrum á Summar Festivalinm var óverulig.
Signar í Homrum spældi fyrstu ferð á Summar Festivalinum í 2013, og tað gjørdist ein óverulig suksé hjá honum og bólkinum.
– Vit hava mangan hugsað um ta framførsluna síðani, og tað orðið, sum vit oftast hava brúkt, er surrealistiskt, sigur Signar í Homrum um konsertina á Summar Festivalinum, tá ið hann kundi staðfesta, at hann hevði fingið veruligt gjøgnumbrot sum solistur.
– Eftir konsertina hugdu vit bara upp á hvønn annan og spurdu, hvat hendi har?
Síðani 2013 hevur Signar í Homrum verið fastur gestur á Summar Festivalinum, og í ár skal hann spæla á Vágsbøi seint fríggjakvøldið.
– Vit fara at geva fólki tað, tey vilja hava. Vit spæla teir góðu gomlu sangirnar, og vit spæla eisini onkrar av teimum nýggju, sum longu eru blivnir nógv spældir, sigur Signar í Homrum.
Her ber til at síggja video-samrøðu við Signar í Homrum:


text:
Giorgio Napolitano
Giorgio Napolitano (føddur 29. juni 1925 í Napoli í Campania, Italia) er ein italskur politikari (Democratici di Sinistra). Hann varð valdur til forseta í Italia hin 10. mai 2006 og tók sæti hin 15. mai sama árið. Hin 14. januar 2015 varð tað kunngjørt, at hann tók seg úr embætinum sum forseti av heilsuávum.[1]
Lívsleið[rætta | rætta wikitekst]
Í 1942 fór hann at lesa á universitetinum í Napoli og gjørdist limur í fasistabólkinum á fróðskaparsetrinum, Gruppo Universitario Fascista. Har fann hann útav, at fleiri onnur lesandi vóru kritisk yvirfyri fasistastýrinum í landinum. Seinni stovnaði hann ein kommunistiskan partisanbólk, ið stríddist móti fasistunum.
Í 1945 gjørdist Napolitano limur í kommunistaflokkinum í Italia, Partito Comunista Italiano, (PCI). Hann varð útbúgvin løgfrøðingur í 1947 og varð valdur inn í parlamentið í 1953.
Í 1956 gjørdist hann limur landsnevnd floksins. Sama árið tá ið tann ungarski uppreisturin varð bardur niður av sovjetiskum herdeildum, og tann italski kommunistaflokkurin kallaði ungarar fyri »kontrarevolutionerar«, »undirgravarar«, valdi Napolitani at stuðla linjuni hjá flokki sínum. Seinni hevur hann tikið frástøðu frá tí og hevur biðið um orsakað fyri at hann hevði ta meiningina tá.
Mátin ið flokkurin tók sær av tí ungarska uppreistrinum førdi til, at flokkuri fór í tvíningar í 1956, tá ið tað størsta fakfelagið tók frástøðu frá linjuni hjá kommunistaflokkinum og stuðlaði uppreistrinum. Mong hildu, at vegurin hjá Italiu móti sosialismu mátti grundast á demokrati. Giorgio Amendola stuðlaði sjónarmið teirra.
Napolitano stóð Amendolana nær og gjørist hereftir ein av teimum týdningarmiklastu politikarunum og leiðandi umboð fyri tann moderata-sosialdemokratiska vongin í flokkinum, tann sonevndi Miglioristi. Napolitani gekk aktivt inn fyri, at flokkurin tók navnabroyting til Democratici di Sinistra (vinstrademokratarnir). Í sínum egna flokki varð hann fyri atfinningum fyri at vera ov USA-vinarligur.
Frá 1992 til 1994 var Napolitano formaður fyri tað italska parlamentið og frá 1996 til 1998 var hann innlendismálaráðharri. Han var limur í Evroparáðnum frá 1999 til 2004. Í oktober 2005 varð hann útnevndur til senator fyri lívið av táverandi forsetanum Carlo Azeglio Ciampi saman við Sergio Pininfarina.
7. mai 2006 skeyt Romano Prodi hann upp sum kompromiskandidat sum italienskur forseti, og hann varð valdur við fjórðu atkvøðugreiðslu hin 10. mai.
Hin 20. apríl 2013 varð hann endurvaldur fyri eitt 7 ára skeið sum forseti Italiu og svór fyri aðru ferð eið sum landsins forseti hin 22. apríl sama ár.
Hann er giftur við Clio Maria Bittoni og hevur tveir synir.
Keldur[rætta | rætta wikitekst]
- ↑ Italian President Giorgio Napolitano to step down, Deutsche Welle 14. januar 2015, heintað 14. januar 2015


text:
Heilaga rómverska ríkið
Heilaga rómverska ríkið ella Týsk-Rómverska ríkið (Latín: Sacrum Romanum Imperium, týskt: Heiliges Römisches Reich) var eitt samríki av fleiri tjóðum í Vestur- og Miðevropa við Týsklandi í miðdeplinum. Ríkið uppstóð í miðøldini og skifti fleiri ferðir navn, til tað upploystist undir Napoleonskríggjunum í 1806, tá Eysturríki gjørdist egið keisaraveldi og Týska sambandsríkið (Rínsambandið) varð stovnað.
Notur[rætta | rætta wikitekst]
- ↑ Ríkið hevði ongan almennan høvuðsstað, hóast tað vóru fleiri skiftandi býir ið virkaðu sum sæti fyri ríkið, t.d. Wien (Ríkissætisbýur 1483–1806), Regensburg (býur við lógartingi, 1663–1806) og Prag (1346–1437, 1583–1611)
- ↑ Týskt, Low German, Latín, Italienskt, Kekkiskt, Pólskt, Niðurlendskt, Franskt, Frísiskt, Romani, Slovenskt, Sorbiskt, Yiddish og onnur mál.
- ↑ Rómversk katólskur var tann eiansti almenni átrúnaðurin í Heilaga Rómverska ríkinum til 1555.
- ↑ Lutheranisma varð alment viðurkend í Augsburg-sáttmálanum frá 1555, og Kalvinisma í Westphalia-friðaravtaluni frá 1648. Hesir báðir átrúnaðir vóru teir einastu alment viðurkendu protestantisku trúðarbólkarnir, meðan fleiri aðrir sum t.d. Anabaptisma, Arminianisma, vóru ólógliga til í ríkinum.
Keldur[rætta | rætta wikitekst]
- ↑ "Atlas of Europe in the Middle Ages", Ostrovski, Rome, 1998, page 70
- ↑ Holy Roman Empire – 1500 – The German Empire
- ↑ Reich und Glaubensspaltung, Deutschland 1500–1600 by Horst Rabe, p.27
- ↑ 4.0 4.1 Introduction to Global Politics by Richard W. Mansbach,Kirsten L. Taylor
- ↑ Nation und Nationalismus in Deutschland, 1770–1990 by Otto Dann


text:
Nýggjársheilsan frá TB
Jan Smedemark | 31/12/14
Tvøroyrar Bóltfelag vil við hesum ynskja øllum eitt gott og eydnuberandi nýggjár, við vón um at 2015 fer at hepnast felagnum væl.
2015 verður eitt spennandi ár fyri felagið og fyrireikingarnar til sjálvt kappingarárið eru í gongd. Leikarir hava vant javnan gjøgnum veturin. Í næstum kemur Páll Hagbert aftur til Tvøroyrar og so fara fyrireikingarnar til Effodeildina av álvara í gongd.
Eins og undanfarnu árini verður tað Karl Øster, sum fer at vera hjálparvenjari hjá felagnum.
Eisini kunnu vit byrja 2015 við at boða frá at Ivan Stojkovic verður málmaður í felagnum í 2015 – sostatt verður tað níggjunda árið hann verður partur av TB.
Sjálv Effodeildin verður bríkslað í gongd 1. mars, sostatt eru nú bert tveir mánaðir eftir til vit endiliga sleppa at síggja Effodeildar fótbólt aftur við Stórá.
Gott nýggjár!


text:
Hallur av Rana 03.09.2015 (12:08)
Toftir misti sín tingmann
Tá Alfred Olsen týskvøldið gjørdist ov stuttur á løgtingsvalinum, so merkti tað at, at tað er fyrstu ferð síðani 1970, at ongin tingmaður er úr økinum.
Toftir hevur nevniliga longi verið ein háborg hjá Sambandsflokkinum, har serliga ein familja hevur verið vald inn á ting í eitt mannaminni.
Tað byrjaði við Jens Christian Olsen, ið varð valdur inn á ting fyri fyrstu ferð í 1940. Hann satt øll krígsárini, men varð ikki afturvaldur í 1945. Í 1948 til 1950 varð hann á tingi, tá Andras Samuelsen gjørdist løgmaður, og við valið í 1950 endurvann hann sín tingsess, og sat á tingi fram til 1963.
Tað skuldi so ganga sjey ár, har ongin tingmaður var úr Toftum, men í 1970 eydnaðist tað aftur, tá ein av synunum hjá Jens Christian, Jógvan Ingvard Olsen, varð valdur á ting.
Jógvan Ingvard Olsen sat á tingi í samfull 28 ár, frá 1970 til 1998, harav hann seinastu árini røkti starvið sum løgtingsformaður, umframt at hann eitt stutt tíðarskeið var landsstýrismaður í fiskivinnu- og orkumálum.
Tá Jógvan Ingvard Olsen avgjørdi ikki at stilla upp, var tó ein annar Olsen og sambandsmaður klárur at taka við, nevniliga hálvbeiggin Alfred Olsen, ið eisini var sonur Jens Christian Olsen.
Alfred Olsen hevur sitið á tingi síðani 1998, men gjørdist hesaferð ov stuttur. Frá 2001-2007 var hann næstformaður í Sambandsflokkinum og hevur eisini verið næstformaður í formansskapinum hjá løgtinginum.
Um hugt verður eftir hvussu atkvøðurnar fullu á Toftum, so valdu 44,5 prosent av veljarunum, tað vil siga 352 veljarar, Sambandsflokkin. Tað var tó bara umleið helmingurin, 171 veljarar, ið valdu Alfred Olsen. 181 atkvøður fóru harvið til onnur valevnir hjá Sambandsflokkinum.
132 atkvøður restaðu í fyri at Alfred Olsen skuldi verða valdur, so staðfestast kann, at um Toftafólk høvdu valt lokalt, so hevði bygdin varðveitt sín tingmann.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Farnu viku hava meistarastevnur verið í Suðurafrika, Fraklandi, Italia og Japan, við nógvum áhugaverdum úrslitum. Sum heild sæst nú at superdraktirnar veruliga gjørdi mun, við tað at tað var langt millum vinnaratíðir betur enn í fjør, við tað at so fá tjóðarmet eru sett, og við tað at vinnaratíðirnar á meistarastevnunum bara í einstøkum førum eru betri enn í fjør. Einki heimsmet er sett í ár, og onkrir svimjarar tykjast at detta niður í millum, meðan nýggjar ella fyrrverandi stjørnur knappliga strála.
Til dømis setti 17 ára gamli Yannick Agnel í kvøld nýtt franskt met í 200 metra frísvimjing, við frálíku tíðini 1:46.35, á langgeil. Til samanberingar svam Ian Thorpe 1:46.00 tá ið hann var 17, og Michael Phelps 1:48.90. Tíðin hjá Agnel er besta tíð í heiminum í ár, meðan evropeiska metið og heimsmetið hjá týska Paul Biedermann (í superdrakt) er 1:42.00.
Í Japan vísti serliga ryggsvimjarin Ryosuke Irie knúsandi styrki, við at svimja 200 rygg uppá 1:55.52. Hann eigur nú tríggjar tær bestu tíðirnar í heiminum í 200 rygg í ár, meðan heimsmetið hjá amerikanska Aaron Piersol (í superdrakt) frá HM í Rom í fjør er 1:51.92. Irie svam sjálvur 1:52.86 í fjør, sum tá hevði verið heimsmet, um ikki tað eftirfylgjandi vísti seg at hann hevði brúkt einar ólógligar svimjibuksur.
Í Fraklandi vísti Alain Bernard at hann kann svimja eisini uttan superdrakt, við at svimja heimsins bestu tíð í 100 frí á langgeil í ár, 48.32 í hálvfinaluni á fronsku meistarastevnuni. Hann kvalifiseraði seg tá til EM í Budapest í 100 frí fyri Frakland, saman við William Meynard á 48.79 og Yannick Agnel á 48.99. Men Gilot bankar eisini uppá landsliðspláss í hesi grein (har LEN loyvir 4 svimjarum úr somu tjóð til innleiðandi men ikki finalu), við at vinna finaluna í heimsins næstbestu tíð í ár, 48.52. Fraklendingar brúka onkra løgna skipan við at kravtíðin skal klárast í hálvfinaluna, og at man síðani skal verða millum 4 teir skjótastu í finaluna, so tað er ikki vist at Gilot sleppur við til Budapest allíkavæl, í hesi grein. Heimsmetið hjá Cesar Cielo frá í fjør er 46.91. Og aftur, so svam Phelps 51.98 tá ið hann var 17, og Thorpe 49.71, í mun til at Agnel klárar 48.79.
Í Italia vann 20 ára gamli Cesare Sciocchetti 400 frí við tíðini 3:48.93, og Samuel Pizzetti
Í Fraklandi prógvaði Frederick Bousquet at hann enn kann svimja 50 frí skjótt, tá ið hann við 21.71 setti heimsins skjótastu tíð í ár. Ikki heilt hansara 20.94 frá í fjør, og heldur ikki 20.91 sum Cesar Cielo kláraði í desember í fjør, men tó skjótari enn nakar annar í ár.
Italska Federica Pellegrini er við aftur, við 4:04.30 í 400 frí og 8:27.54 í 800 frí. Heimsmetið hjá henni er 3:59.15 frá Rom í fjør, og heimsmetið hjá Rebecca Adlington frá OL í Beijing 8:14.10.
Í Japan kláraðu teir tríggir Hidemasa Sano, Takeshi Matsuda og Ryusuke Satada at svimja 1:56.40, 1:56.41 og 1:56.63 í 200 firvald, sum er heimsins næstbesta, triðbesta og fimtbesta tíð í ár. Kitajima kann eisini svimja skjótt, við at svimja heimsins næstbestu tíð i 100 bringu í ár, 1:00.41. Heimsmetið hjá Phelps í 200 firvald er 1:51.51, og tað hjá Brenton Rickard í 100 bringu 58.58. Og Kitajima megnaði eisini at seta japanskt met í 50 bringu, við 27.30, har heimsmetið hjá Cameron van den Burgh er 26.67. Van den Burgh svam sjálvur 27.93, á stevnuni í Suðurafrika.
Franski Frederick Bousquet og suðurafrikanski Roland Schoeman megnaðu báðir at seta heimsins bestu tíð í 50 firvald í ár, við 23.58 á hvør sínari meistarastevnu. Heimsmetið hjá spanska Rafael Munoz Perez er 22.43, frá stevnu í Malaga í fjør.
Soleiðis kann man blíva við, at síggja hvussu tey hesa vikuna settu ‘heimsins bestu tíð í ár’, men tó so eru ofta rættiliga langt frá tíðunum frá í fjør. Onkuntíð er onkur svimjari veruliga dottin niður í millum, og nógvar krúnir hava tí skift høvd; men eg velji her at lata verða við at nevna ‘tapararnar’, við tað at orsøkin jú eisini kann vera annað enn bara draktirnar. At tey kanska venja minni, ella bara í ár eru verri fyri, sum jú tað altíð endar við, hjá okkum øllum, fyrr ella seinni. Niðurstøðan er tó greið, at tað er ógvuliga torført at seta heimsmet í ár, kanska serliga hjá monnunum í stuttibuksum nú.


text:
Einfalt stuðlar Krabbameinsfelagnum
Miriam Hinz frá Einfalt hevur sniðgivið tvær plakatir til frama fyri Krabbameinsfelagið. Plakatirnar fáast í tveimum støddum, A3 kostar kr. 200 og A2 kostar kr. 300, báðar við ongari rammu. Fyri hvørja selda krabba-plakat letur Einfalt kr. 100 til Krabbameinsfelagið. Plakatirnar fáast í nethandlinum hjá Einfalt.
Tann fyrra plakatin er mynd av Føroyum í litinum hjá Krabbameinsfelagnum.
Seinna plakatin eitur '1 av 10'. Hon varð gjørd til eitt Grannakaffi í 2016, sum fleiri kvinnur, sum hava ella hava havt bróstkrabba, fyriskipaðu. Hon ímyndar hagtølini, sum vísa, at 1 av 10 kvinnum fær staðfest bróstkrabba.
Plakatirnar kunnu keypast í nethandlinum hjá Einfalt sum er her.


text:
Í morgun høvdu okkara svensku gestir fyrstu av tilsamans fýra venjingum, meðan teir eru her um páskirnar. Í dag var vant í spurtvenjing. Koordinatión, toppferð, spurtúthaldni, beinstyrki og vøddamýking vóru nøkur av evnunum í dagsins venjing.
20 íðkarar ov venjarar vóru til venjingina. Hóast eitt kalt lot av norði, bilti ikki. Sólin sá fyri tað mesta, og hon hitaði væl teir báðar tímarnar, sum venjingin vardi.
Í morgin 1. páskadag halda venjingarnar fram. Tá verður venjing fyri børn, har dentur verður lagdur á venjing og spæl. Hendan venjingin verður í Skúlanum við Løgmannabreyt frá kl. 14.00 til 16.00.
Góð uppmøting og góð tendring longu áðrenn venjingin byrjaði
Reaktiónsstartir bakbundin – ein torfør uppgáva
25 ár seinni hittast teir aftur. Seinast Debes og Mattias hittust, var til oyggjaleikirnar í 1993


text:
Orð: J. Scheffler
Týtt: Jákup Dahl
1. Vilt tú, sál mín, hava ró,
vilt tú liva glað og fró,
ynskir tú í treyt og møði
tær at kenna lyst og frøi:
elska Jesus, tað er alt,
tá vil til, tú síggja skalt.
2. Ongum harav illa gekk,
at hann hug til Jesus fekk;
aldri nøkrum var til meina,
at hann unti Jesus eina;
Jesus eina unna væl,
tá gerst sálin glað og sæl.
3. Allan heimsins lyst og leik
rokna javnt við strá og veik!
Hann ei hjartans trá kann stilla,
men kann frið og ró tær spilla.
Jesus eina elskast má,
so kann sálin hvílu fá.
4. O, hvør verður hjartað lætt,
tá ein elskar Jesus rætt;
tá er Jesus besta gleði
eins á nátt og ljósum degi;
einki meir tað ynskir sær,
tí í honum alt tað fær.
5. Hvílu og alt gott, ið er,
Jesu yndi við sær ber.
Gævi, sál mín, tú kanst finna
leið tín Jesus rætt at ynna,
rætt at elska, rætt at fá!
Jesus, lat tað verða svá!


text:
Í Betri vinir kuffertinum er ein náttúru- og spælibóklingur
Børn kunnu læra upp á nógvar ymiskar mátar, og júst náttúran bjóðar børnum ein slíkan leikpall. Vit hava savnað nøkur hugskot, um hvussu tit kunnu stimbra børnini í ymiskum spølum, har náttúran er karmur um leikin.
Saman í náttúruni inniheldur frágreiðingar um spøl, sum eru við til at menna samanhaldið millum børn. Hetta byggir á sosial- námsfrøðilig- og sálarfrøðilig sjónarmið í sambandi við at brúka náttúruna. Trivnaður og sosial læring eru í miðdeplinum, tá ið børn og vaksin hava tað stuttligt saman og fáa felags upplivingar.
Barnabati, Maryfonden og Red Barnet standa fyri verkætlanini.
Høvuðsstuðul: Betri
Stuðlar: Mentamálaráðið og Føroya Pedagogfelag


text:
Barn á Filipsoyggjunum
Í apríl mánaða 2015 vóru Hilda Viderø og maður hennara, Jóhannes, á vitjan á Filipsoyggjunum, og gjørdi ABC barnahjálp í Føroyum av at fara undir at stuðla børnum har.
Um stú vilt stuðla einstakum barni á Filipsoyggjunum, kanst tú seta teg í samband við Hildu Viderø, T-postur: hilda@abc.fo ella á tlf.: 222085. Kostnaðurin er kr. 220 um mánaðin.
Eisini ber til at stuðla við at flyta pening á kontu í Eik, 9181 – 160.987.6.
Skriva til andrea@barnahjalp.fo, um tú ynskir at stuðla barni á Filipsoyggjunum.


text:
Føroya Handverksmeistarafelag hevur gjørt eitt uppskot til sáttmála at nýta, tá avtala verður gjørd um smærri handverksarbeiði.
Endamálið við sáttmálanum er at geva brúkaranum og fyritøkuni/handverkaranum høvi til at gjøgnumganga arbeiðsuppgávuna fyri síðan at gera eina skrivliga avtalu. Ein gjøgnumgongd av arbeiðsuppgávunum, saman við tí skrivligu avtaluni, er við til at betra um møguleikarnar fyri at arbeiðsgongdin og tað endaliga úrslitið verða nøktandi fyri báðar partar.
Brúkaraavtalan eigur tískil at verða tikin í brúk, tá arbeiðsuppgávan verður útgreinað, so at øll viðurskifti, sum viðvíkja tí veiting, ið sambært avtaluni skal útvegast, verða gjøgnumgingin og avtalað. Hetta er m.a., hvussu skal tað endaliga úrslitið síggja út, hvussu góðskan á tilfarinum skal vera, umframt hvussu og nær arbeiðið skal gerast.
Tá talan er um størri og/ella kompliseraðar arbeiðstøkur, verður rátt til, at brúkarin ráðførir seg við serkønan ráðgeva, tá arbeiðsuppgávan skal útgreinast. Eisini verður rátt til, at brúkarin saman við sínum ráðgeva tekur støðu til, um arbeiðið skal gerast við støði í ABF 06. Dømi um tílík arbeiði kunnu vera stórar um- ella uppíbyggingar ella sethúsabygging.


text:
Orð: Mikkjal á Ryggi
1. Ójavnt Harrin gávur býtir,
ein fær færri, annar fleir;
hvør sum væl tær gávur nýtir,
honum vil Guð geva meir;
víst vit fingu øll so frægt,
at um vit tað nýta rætt,
heim til Guðs vit skulu náa,
ævigt lív og sælu fáa.
2. Harrans dagar latir stjala,
mangur lívið burtur svav;
illgerð er í mold at fjala
evni tey, sum Guð tær gav.
Hav Guð við í hvørji gerð,
eydnast má tá væl tín ferð,
betur røkt ein sál man vera,
betri vøkstur man hon bera.
3. Ganga kanst tú fram í trygdum,
gevur tú teg í Guðs hond,
víða hvar í heimsins bygdum
hjálp hans altíð er í nánd.
Vík tú ikki av hans veg,
sjálvur vil hann styðja teg,
loysa av tær tínar syndir,
leiða teg til himlagrindir.
4. Faðir, lat meg vegin finna
til títt sæla himlaheim;
kann eg aðrar við mær vinna –
o, tá fekk eg hægsta gleim!
Gev Guð, at vit fáa øll
sess í tíni ljósu høll,
eftir heimsins stríð har hvíla,
prísa árla tær og síðla.


text:
VB-kvinnurnar hava seinastu vikurnar víst, at tær enn eiga at metast sum ein kappingarneyti til seinna FM-finaluplássið, har VÍF longu hevur vunnið hitt plássið.
VB kvinnurnar hava seinastu dystirnar spælt betur og betur og eisini fingið góð úrslit, ikki minst í Vestmanna ímóti VÍF fyri einari góðari viku síðani. Í vikuskiftinum var H71 á vitjan í Vágs Høll.
H71-kvinnur hava í fleiri dystum víst, at tær kunnu spæla liðunum í ovara parti av stigatalvuni eitt puss, men sunnudagin lat VB ongan iva verða um, hvar stigini skuldu fara.
VB vann dystin 27-20 eftir at hálvleiksstøðan var 14-10.
Málskjúttar hjá VB vóru:
Agnes Fallesen: 5 mál
Rúna M. Jacobsen, Bára K. Mortensen og Christina Holm: 4 mál
Barbara K. Hjelm og Rannvá Johannesen: 3 mál
Gurið K. Augustinussen og Laila Eysturberg: 2 mál
Neistin á vitjan leygardagin 17. mars
Leygardagin 17. mars verður aftur ein spennandi dystur í Vágs Høll, tá Neistin kemur á vitjan. Neistin er á einum 4. plássi og vann í farnu viku ein greiðan 23-21 á Kyndli. Dysturin leygardagin verður kl. 15.00 í Vágs Høll.


text:
Thursday, December 29, 2016
Ganga grýlu longu í januar
Ásannast má at 2016 sum heild hevur roynst stak væl fyri fiski- og alivinnnuna, hóast óvissa kastar skuggar yvir framtíðar útlit, og vinnan stúrir fyri at ein hóttandi grýla skjótt fer at trína fram: uppboðssøla av øllum fiskirættindum.
Ongantíð í søguni hava føroyingar sum nú havt viðgongd í útflutningi av fiskavørum, og 2016 stendur til at sláa øll met frá farnum árum. Tøl frá Hagstovu Føroya vísa at hesin útflutningur teir fyrstu 10 mánaðirnar í ár fór langt upp um tær 5,384 milliardir krónur í virði sum avskipað varð fyri tíðarskeiðið januar-oktober 2015. Talan er tilsamans um eina øking upp á 993 milliónir kr. fyri hetta 10-mánaða tíðarskeiðið í ár samanborið við í fjør. Av teimum 6,181 mia. kr. sum útflutt er fyri í januar-oktober 2016, stendur alifiskur næstan fyri helvtini, meðan uppsjóvarfiskur umboðar millum ein fjórðing og ein fimting, og botnfiskur íroknað flundrufisk millum ein fimting og ein sættapart; restin er annað, herundir skeljafiskur.
Sjálvandi verður latið væl at innan tær vinnur ið hava staðið seg so væl. Lønirnar hava eisini verið góðar og greitt er at nógv avleitt virksemi er, og tað samlaða búskaparliga avkastið av øllum hesum er trivaligt. Hinvegin er óvissan í mun til tað vinnupolitiska umhvørvið samstundis vaksin til eina marru sum ikki kann annað enn spenna bein fyri langtíðar planlegging og forða fyri endurnýgging av fiskiflotanum.
Ein sólskinssøga her er tó keypið hjá Framherja av nótaskipinum Torbas úr Noregi, sum kemur inn í flotan fyri Høgaberg. Talan er um nýggjasta skip í uppsjóvarflotanum, bygt fyri umleið tveimum árum síðani, optimerað til at fáa hægstu dygd, og hægsta prís, burtur úr makreli, nakað ið krevur atgongd til marknaðir sum Japan, har norðmenn leingi hava staðið sterkir.
Leiðandi fyritøkur innan uppsjóvarvinnuna hava annars gjørt íløgur á landi og hava harvið kunnað breiðkað sítt vinnuliga grundarlag tey seinnu árini, og hetta hevur fyrst og fremst verið innan fiskivinnuna. Sum dømi um hetta kunnu nevnast frystivirkini á Tvøroyri og í Fuglafirði, og í ár aðrar íløgur í nýggja framleiðslu, so sum lýsi í Leirvík og surimi á Tvøroyri.
Tað harmiliga er at ábyrgdarleysir politikarar sum hava sett vinnuna í eina ótolandi støðu — 2018 er nú bert eitt neyðars ár fyri framman og til ta tíð fara øll verandi fiskiloyvir úr gildi sambært løgtingssamtykt frá 2007 — hava einki munagott gjørt fyri at steðga tí ólag og tí ruðuleika sum nú er við at koma yvir alla fiskivinnuna sum beinleiðis úrslit av teirra inntrivi í galdandi lógarkarmar.
Alt annað enn líkamikið
Sum skilst er eitt upplegg ávegis frá tí politisku skipanini, til framløgu tíðliga í tí nýggja árinum. Ymiskt bendir á, tíverri, at breið semja ikki er funnin millum teir leiðandi stjórnar- og andstøðuflokkarnar um felags leist fyri tryggar karmar um vinnuna. Í ringasta føri, Gud forbjóði tí, kann roknast við minst einari kúvending fyri hvørja ferð eitt nýtt landsstýri kemur til, og tílíkt vil sjálvandi hava sera óhepnar avleiðingar fyri alt sum eitur kappingarføri hjá føroyingum.
Vit loyva okkum tó at vóna tað besta, hóast tað ikki boðar frá langtíðar útsýni at politikarar í síðstu løtu vilja kroysta skipanir við uppboðssølu av øllum rættindum ígjøgnum yvir høvdið á vinnuni, ímóti áhugamálunum hjá teimum ið hava fingið upp eina so vælvirkandi vistfrøðiskipan har, og øllum teimum ið liva av hesum. Uttan gott samstarv við vinnuna, og uttan at virðing verður víst fyri tí serkunnleika hon hevur á sínum øki, verða politisk tiltøk torfør at vinna nøktandi undirtøku fyri. Gott, semjusøkjandi samstarv krevst nevniliga fyri at gjøgnumføra stórar vinnupolitiskar ætlanir.
Orðaskiftið um vinnupolitikkin dettur sundur av at ymisk mál verða vavd saman. Tað at tey sum vinna “nógv” í Føroyum tjena væl meira enn eina miðal løn, kann hóast alt ikki samanberast við ójavnar í londum har veruligur klassamunur ger seg galdandi. Tað er ein erlig søk fyri føroyingar at javna inntøkur politiskt, um tað er tað vit vilja — til tílíkt finnast jú kend stýringsamboð so sum skattir av ymiskum slag. Hetta hevur einki beinleiðis við vinnupolitikk at gera, men ikki tess minni vísir tað seg at hesi tingini koma í bland í heilum.
Annars tykist greitt at tann føroyska fiskivinnan yvirhøvur hevur lagt síni avkast eftir seg í Føroyum og lutfalsliga hevur goldið lítið út í vinningsbýti. Avlopini eru fyri stóran part farin til lønir, viðlíkahald, umvælingar og, ikki minst, íløgur í vinnutól. Hetta eiga vit ikki bara at fegnast um men eisini at virðismeta og stuðla uppundir, heldur enn at taka tað fyri givið. Tí tað er alt annað enn líkamikið hvussu virkiseigarar raðfesta, hvat ið tað fyllir ið kallast samfelag og medmenniskju.
Ongantíð í søguni hava føroyingar sum nú havt viðgongd í útflutningi av fiskavørum, og 2016 stendur til at sláa øll met frá farnum árum. Tøl frá Hagstovu Føroya vísa at hesin útflutningur teir fyrstu 10 mánaðirnar í ár fór langt upp um tær 5,384 milliardir krónur í virði sum avskipað varð fyri tíðarskeiðið januar-oktober 2015. Talan er tilsamans um eina øking upp á 993 milliónir kr. fyri hetta 10-mánaða tíðarskeiðið í ár samanborið við í fjør. Av teimum 6,181 mia. kr. sum útflutt er fyri í januar-oktober 2016, stendur alifiskur næstan fyri helvtini, meðan uppsjóvarfiskur umboðar millum ein fjórðing og ein fimting, og botnfiskur íroknað flundrufisk millum ein fimting og ein sættapart; restin er annað, herundir skeljafiskur.
Sjálvandi verður latið væl at innan tær vinnur ið hava staðið seg so væl. Lønirnar hava eisini verið góðar og greitt er at nógv avleitt virksemi er, og tað samlaða búskaparliga avkastið av øllum hesum er trivaligt. Hinvegin er óvissan í mun til tað vinnupolitiska umhvørvið samstundis vaksin til eina marru sum ikki kann annað enn spenna bein fyri langtíðar planlegging og forða fyri endurnýgging av fiskiflotanum.
Ein sólskinssøga her er tó keypið hjá Framherja av nótaskipinum Torbas úr Noregi, sum kemur inn í flotan fyri Høgaberg. Talan er um nýggjasta skip í uppsjóvarflotanum, bygt fyri umleið tveimum árum síðani, optimerað til at fáa hægstu dygd, og hægsta prís, burtur úr makreli, nakað ið krevur atgongd til marknaðir sum Japan, har norðmenn leingi hava staðið sterkir.
Leiðandi fyritøkur innan uppsjóvarvinnuna hava annars gjørt íløgur á landi og hava harvið kunnað breiðkað sítt vinnuliga grundarlag tey seinnu árini, og hetta hevur fyrst og fremst verið innan fiskivinnuna. Sum dømi um hetta kunnu nevnast frystivirkini á Tvøroyri og í Fuglafirði, og í ár aðrar íløgur í nýggja framleiðslu, so sum lýsi í Leirvík og surimi á Tvøroyri.
Tað harmiliga er at ábyrgdarleysir politikarar sum hava sett vinnuna í eina ótolandi støðu — 2018 er nú bert eitt neyðars ár fyri framman og til ta tíð fara øll verandi fiskiloyvir úr gildi sambært løgtingssamtykt frá 2007 — hava einki munagott gjørt fyri at steðga tí ólag og tí ruðuleika sum nú er við at koma yvir alla fiskivinnuna sum beinleiðis úrslit av teirra inntrivi í galdandi lógarkarmar.
Alt annað enn líkamikið
Sum skilst er eitt upplegg ávegis frá tí politisku skipanini, til framløgu tíðliga í tí nýggja árinum. Ymiskt bendir á, tíverri, at breið semja ikki er funnin millum teir leiðandi stjórnar- og andstøðuflokkarnar um felags leist fyri tryggar karmar um vinnuna. Í ringasta føri, Gud forbjóði tí, kann roknast við minst einari kúvending fyri hvørja ferð eitt nýtt landsstýri kemur til, og tílíkt vil sjálvandi hava sera óhepnar avleiðingar fyri alt sum eitur kappingarføri hjá føroyingum.
Vit loyva okkum tó at vóna tað besta, hóast tað ikki boðar frá langtíðar útsýni at politikarar í síðstu løtu vilja kroysta skipanir við uppboðssølu av øllum rættindum ígjøgnum yvir høvdið á vinnuni, ímóti áhugamálunum hjá teimum ið hava fingið upp eina so vælvirkandi vistfrøðiskipan har, og øllum teimum ið liva av hesum. Uttan gott samstarv við vinnuna, og uttan at virðing verður víst fyri tí serkunnleika hon hevur á sínum øki, verða politisk tiltøk torfør at vinna nøktandi undirtøku fyri. Gott, semjusøkjandi samstarv krevst nevniliga fyri at gjøgnumføra stórar vinnupolitiskar ætlanir.
Orðaskiftið um vinnupolitikkin dettur sundur av at ymisk mál verða vavd saman. Tað at tey sum vinna “nógv” í Føroyum tjena væl meira enn eina miðal løn, kann hóast alt ikki samanberast við ójavnar í londum har veruligur klassamunur ger seg galdandi. Tað er ein erlig søk fyri føroyingar at javna inntøkur politiskt, um tað er tað vit vilja — til tílíkt finnast jú kend stýringsamboð so sum skattir av ymiskum slag. Hetta hevur einki beinleiðis við vinnupolitikk at gera, men ikki tess minni vísir tað seg at hesi tingini koma í bland í heilum.
Annars tykist greitt at tann føroyska fiskivinnan yvirhøvur hevur lagt síni avkast eftir seg í Føroyum og lutfalsliga hevur goldið lítið út í vinningsbýti. Avlopini eru fyri stóran part farin til lønir, viðlíkahald, umvælingar og, ikki minst, íløgur í vinnutól. Hetta eiga vit ikki bara at fegnast um men eisini at virðismeta og stuðla uppundir, heldur enn at taka tað fyri givið. Tí tað er alt annað enn líkamikið hvussu virkiseigarar raðfesta, hvat ið tað fyllir ið kallast samfelag og medmenniskju.
Subscribe to: Post Comments (Atom)


text:
Skift roykvarnarar tíggjunda hvørt ár
01-12-2017
Fá tær tað til vana at skifta battaríini í roykvarnarunum 1. desember, sigur Hans David Hansen, átaksleiðari hjá Tórshavnar sløkkiliði
Roykvarnar kunnu bjarga mannalívi og tað kann Rasmus Olsen sannað. Rasmus, sum býr í Havn, vaknað seint eitt fríggjakvøldið, fyri umleið einum ári síðan, av at roykvarnararnir fóru at ýla.
Rasmus náddi frá sovikamarinum og út í tún og so minnist hann ikki meira. Rasmus sigur, at hevði hann ikki havt roykvarnarar í húsinum, hevði hann ikki verið á lívi í dag.
Hans David Hansen, átaksleiðari hjá Tórshavnar sløkkiliði sigur, at tað er gott at hava ein fastan dag, eitt nú 1. desember, at skifta battaríini í varnarunum, tí so veit man, at varnararnir virka sum teir skulu, um tað verður neyðugt.
Eisini heldur Hans David, at fólk eiga at skifta varnararnar út umleið 10. hvørt ár.
Rasmus Olsen og Hans David Hansen eru í útvarpsstovuni.


text:
7. september 2018
2. september 2018
Tapti á degnum, men endurvann FM
Marknagil var í gjár karmur um seinastu FM kappríðingina í ár. Tilmeldingin var so sum so, men hóast tað var fitt av fólkið, komin at hyggja at kappríðing.
Kappast var í fýra greinum. Skeið, Trav, Tvíspor ung og Tvíspor vaksin.
Skeiðkappingina vann Gylling við Regini Johannesen á baki. Gylling hevur vunnið allar kappingar í ár og er tískil greiður FM vinnari.
Í trav var FM stríðið púra opið áðrenn kappingina í gjár. Savoy og Eiler Joensen vóru eitt stig frammanfyri Grett og Kristfríð D. Jacobsen. Men á degnum riggaði einki hjá Savoy, hann bleiv diskaður í báðum riðlinum og sostatt gjørdist Grettir sum Sjúrður Holm á Argjum eigur, FM vinnari.
Tvíspor ung kappingin var mestsum avgjørd áðrenn kappingina, ikki tað, Sílfa hjá Ásu Bárðadóttir og Spirit hjá Randarsól Heinesen vóru jøvn í stigum. Men av tí at Spirit vegna skaða ikki kundi vera við, skuldi Sílfa bara koma á mál fyri at vinna FM. Tað gjørdi hon og tað við stíli. Tíðin hjá Sílfu uppá 250 mtr. var 17,43 og tað sigur næstan seg sjálvt at hon við tí tíðini, eisini vann Tvíspor ung á degnum.
Hjá teimum vaksnu var heldur ikki tann stóri spenningurin um FM - Svanna hjá Hans Paula Poulsen lá greitt á odda og skuldi sum Sílfa bara koma á mál fyri at endurvinna sítt FM.
Hetta lukkaðist eisini, men Svanna fekk ikki heiðurin at vinna heystkappríðina. Tí hon tapti á degnum móti Freyr við Bryndis Hjartardóttir á baki. Rossini fylgdust annars allar 500 metrarnar, men beint fyri málstrikuna, dróg Freyr frá Svannu og vann rímiliga greitt.
Tíðirnar síggjast allar á við at trýsta á leinkju: LEINKJA TIL TÍÐIR
31. august 2018
Enn ein ávisur FM spenningur
Tað er í morgin, leygardagin kl 14, at vit skula finna útav hvør vinnur FM steypini í kappríðing í 2018. Summar greinar eru avgjørdar, summar greinar hava greiðan favorit, men í einari grein er ein rein FM finala millum tvey ross.
Skeiðkappingin er langtsíðani avgjørd. Gylling, reyða ryssan hjá Regini Johannessen hevur vunnið allar kappingarnar og hevur tí longu vunnið FM heitið. So er bara spurningurin um hon eisini megnar at vinna á heystkappríðingini.
Í Trav er øðrvísi, har er ein rein FM finala millum Savoy hjá Berit Joensen, har Eiler Joensen ríðir og Grett hjá Sjúrða Holm, Kristfríð D. Jacobsen ríðir á Gretti. Hesi bæði rossini hava deilst um at vinna kappingar í ár, men Grettir man metast at hava besta møguleikan, tá tað tykist sum hann hevur betri ferð í løtuni. Men hetta verður heilt vist ein spennandi tvídystur, millum tvey ross sum eru paraði í sama riðili, har tann sum hevur bestu tíð vinnur FM.
Kappingin hjá teimum ungu hevur eisini verið spennandi í ár. Fyrstu kappingarnar vann FM vinnarin frá í fjør, Spirit hjá Randarsól Heinesen, men Spirit hevur ikki verið 100% seinastu tíðina og verður ikki við í morgin. Tískil er lagt upp til at tað verður tað verður Sílfa hjá Ásu Bárðardóttir, sum vinnur FM heitið hjá teimum ungu. Sílfa hevur verið eitt sera jaligt íkast í hesum kappringarárinum, á seinastu kapping hevði hon bestu tíð av øllum, eisini teimum vaksnu.
Tvíspor vaksin bólkurin er eisini mest sum avgjørdur, tað skal vilja illa til, um Svanna hjá Hans Paula Poulsen ikki endurvinnur FM heitið, Svanna er fýra stig frammanfyri nummar tvey og skal tískil enda aftast, um hon ikki skal vinna steypið. Men kappríðingin verður tó heilt vist spennandi hóast hetta, Svanna skal renna móti Freyr hjá Onnu Magnussen. Tað er Bryndis Hjartardóttir sum ríðir á Freyr, seinast hesi rossini dystaðust, vóru bara 2 hundrandapartar av einum sekundi á muni.
Paringar síggja á hesari leinkju: PARINGAR HEYSTKAPPRÍÐING 2018
28. august 2018
Felagstúrur
Aftaná kappríðingina leygardagin 1. septembur, skipar felagið fyri felagstúri frá felagshúsinum.
Felagið bjóðar suppu í felagshúsinum aftaná túrin.
Væntandi verður farið kl.17.00
Felagið bjóðar suppu í felagshúsinum aftaná túrin.
Væntandi verður farið kl.17.00
22. august 2018
19. august 2018
11 ára gamla Ása Bárðardóttir skjótast av øllum
Í gjár var FM kapping í kappríðing á flúgvarbedingini í Vágum. Vága Ríðingarfelag skipaði fyri og luttóku 21 ross í kappingini.
Stóra hetjan hesa kappingina gjørdist bara 11 ára gamla Ása Bárðardóttir úr Havn. Hon reið á ryssuni Sílfu og tær báðar gjørdi tað bragd, at tær ikki bara vunnu í Tvíspor ung, men tær høvdu samstundis eisini bestu tíð av øllum rossunum hendan dagin. Sílfa rann hálvt sekund skjótari enn besta ross í Tvíspor vaksin.
FM kappingin í Tvíspor ung er annars sera spennandi, og tá heystkappríðingin er í Marknagili um tvær vikur, verður ein rein finala millum Ásu Bárðardóttir á Sílfu og Randarsól Heinesen á Spirit.
Spenningur var eisinum undan Tvíspor vaksin. Seinasti riðilin var millum Bryndis Hjartardóttir á Freyr og Hans Paula Poulsen á Svannu. Á ólavsøku vann Freyr meðan Svanna gjørdist nummar trý.
Tí vóru bara tvey stig á muni millum rossini í FM stríðnum, har Svanna átti munin. So um Freyr vann í gjár vóru rossini púra jøvn í stigum.
Tað gjørdist eisini sera tætt, men á málinum átti Svanna og Hans Pauli Poulsen munin, sum tó var so evarska lítil sum 2 hundrandapartar av einum sekundi. Hetta merkir at Svanna nú økir um stigamunin og er greiður favorittur at vinna FM
Hinar greinarnar vunnu hesi. Skeið - Regin Johannessen á Gylling. Tølt - Bárður Johannessen á Syrpu. Trav Opin flokkur - Marna Anthoniussen á Oskar. Trav - Kristfríð D. Jacobsen á Grettir.
15. august 2018
Kappríðing í Vágum leygardagin 18. august kl.15.00
Leygardagin 18. aug kl.15.00, skipar Vága Ríðingarfelag fyri kappríðing við flúgvarabedingina. So nú er at melda til.
Freistin fyri tilmelding er hóskvøldið 16. aug kl.19.00.
Frá Vága Ríðingarfelag:
Leygardagin 18 august verður heystkappríðingin á flúgvarabedingini. Kappast verður í skeið,tølt,trav, tvíspor ung, annar flokkur og fyrsti flokkur. Heiðursmerki verða latin til nr:1, 2 og 3. Byrjað verður kl 15.
Melda teg til á telefon 210737, 215527 og 211643. Seinasta freist at melda seg til er 16 aug kl 19
vinarliga Vága Ríðingarfelag.
Abonner på: Indlæg (Atom)


text:
Tíðindi
24. september 2018
Tøl frá farna skúlaári í Danmark siga, at umleið fimti hvør næmingur gongur í privatskúla; í summum økjum er talið á næmingum, sum ganga í privatskúla, rættiliga stórt; eitt nú fóru 40 prosent av næmingunum, sum byrjaðu í forskúla í fjør á Bornholm, í privatskúla. Ein tvífalding eftir 10 árum. Onga aðra staðni í Danmark er prosentparturin av privatskúlanæmingum tó so stórt sum á Bornholm. Talið er kortini framvegis stórt yvir alt landið, í 2017 gingu 17 prosent av børnunum í frískúla; í 2007 var talið 12 prosent.
Nógva staðni verða frískúlar settir á stovn, tí fólkaskúlar verða lagdir niður; seinastu 5 árini eru 41 frískúlar settir á stovn um somu tíð, sum 266 fólkaskúlar antin eru lagdir niður ella eru lagdir saman við aðrar. Nýskipanin í fólkaskúlanum verður eisini mett at vera ein orsøk til, at fleiri velja frískúla, eitt nú longu skúladagarnir.
Ein kanning frá 2017 millum foreldur sigur, at tey velja privatskúla fram um fólkaskúla eitt nú út frá, hvat fyri orð skúlin hevur á sær, hvat fyri virðisgrundarlag skúlin byggir á, og hvussu fakliga stigið í skúlanum er. Umframt søgdu nógv foreldur, at tey eru ónøgd við skúlan, sum barn teirra hoyrir til. Tað er Danmarks Statistik, sum hevur staðið fyri kanningini.
Tað er álvarsamt, at talið á næmingum, sum ganga í frí- ella privatskúla, alla tíðina veksur, heldur Andreas Rasch-Christensen, granskingarstjóri við VIA University College.
- Í teimum økjum, har tað eru nógvir næmingar í privatskúlum, er vandi fyri, at vit fáa a- og b-skúlar. Tey orkuríku foreldrini velja privatskúlarnar, og fólkaskúlarnir verða til teirra, ið ikki hava orkurík foreldur, sigur hann.
Í Føroyum er støðan ein onnur enn í Danmark. Í ár ganga 7034 næmingar í fólka- og frískúla; 2,5 prosent í frískúla; skúlaárið 2017/2018 gingu 2,4 prosent í frískúla av samlaða talinum, í 2016/2017 var talið 2,6 prosent, í 2015/2016 og 2014/2015 var talið 1,7 prosent. Hóast ein vøkstur hesi fimm árini er langt frá talan um somu gongd sum í Danmark. Í Føroyum eru tríggir frískúlar; Frískúlin í Havn, sum heldur til á Velbastað, Lítliskúli í Havn og Frískúlin Keldan í Skálafirði.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Tíðindi
18. september 2018
Tað verður skipað fyri nógvum áhugaverdum ráðstevnum og skeiðum í Føroyum, stórum og minni, sum hava við evni, ið hava við børn og ung, útbúgving, uppaling og annað, ið eru uppløgd evni hjá lærarum at kunna seg meiri um. Men ikki so sjáldan hoyra vit tey, ið taka stig til hesar ráðstevnurnar og skeiðini, finnast at, at lærarar sjáldan eru at finna millum luttakararnar ella bara í lítlan mun taka lut. Formaðurin í Føroya Lærarafelag kennir hesar atfinningarnar, og hann er púra samdur.
- Tað líkist ongum og er sera jánkasligt, at lærarar ikki fáa høvi at sleppa á viðkomandi ráðstevnur og skeið, sum kunnu geva teimum eina vitan, teimum tørvar í yrkinum. Tað er einki meiri enn upplagt, at lærarar sleppa at taka lut á viðkomandi ráðstevnum og skeiðum, sum hava við børn og ung at gera. Lærarar eru saman við børnum og ungum hvønn dag og skulu tí vera væl skikkaðir og ílatnir at síggja eyðkenni um hetta og hatta, sum ráðstevnur mangan varpa ljós á. Ikki minst er tað hugvekjandi og gevur íblástur at sleppa á skeið og ráðstevnu, og at sleppa at tosa við starvsfelagar í øðrum skúlum og starvsfólki úr øðrum yrkisbólkum, sigur Herálvur Jacobsen.
Sum er hava skúlaleiðslur avmarkaðar møguleikar at loyva lærarum á skeið, sum onnur enn Mentamálaráðið og Nám skipa fyri.
- Kann verða at spart verður á mangan soltnu vikartímakvotuni, men ein onnur og meira pínlig sannroynd er, at skúlaleiðslur ikki hava nakra játtan at rinda skeiðsgjald o.a. burturav. Øðrvísi eru t.d. við dagstovnum, sum hava sína egnu játtan at arbeiða við. Ein bati er, at MMR stundum játtar nøkur pláss til ávís tiltøk, men tað er avmarkað, og ofta ikki nóg væl kunnað.
- Sjálvsagt áttu allar skúlaleiðslur at havt eina kontu, sum er oyramerkt til skeiðs- og ráðstevnuluttøku; skipanin skuldi verið soleiðis, at tað altíð eru nakrir lærarar í skúlanum, sum sleppa á viðkomandi skeið ella ráðstevnu. Við at forða lærarum at luttaka á skeiðum og ráðstevnum vísir Mentamálaráðið, at tey ikki virðismeta, at lærarar eru dagførdir og støðugt førleikamenna seg.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Hendan veturin fara vit at hava eina áhugaverda røð av 3 filosofiskum kvøldum á bókasavninum.
Jógvan D. Hansen, lærari í heimspeki, fer at hava uppleg um ávís evni, ið eru viðkomandi í dag – og aftaná verður høvi at seta spurningar og at fáa eitt prát.
Fyrsti fyrilesturin var 16. okt. við evninum “Platon og demokratiið”
Annað kvøldi í røðini verður týskvøldið 30. okt. kl. 19 – við evninum: “Kierkegaard og hin einstaki”
Øll eru hjartaliga vælkomin til eitt áhugavert kvøld við filosofi – og við kaffi afturvið.
Tiltakið er ókeypis!


text:
Starvsfólk til tøkni- og umhvørvisdeildina á Fiskaaling
Fiskaaling søkir eftir einum fólki við tekniskum og handverksligum førleikum at luttaka í arbeiðinum, at menna vitan um føroysku firðirnar og til alivinnuna.
Tú kemur at starvast á tøkni- og umhvørvisdeildini, sum arbeiðir við fleiri áhugaverdum granskingarverkætlanum og tænastum til vinnuna. Fleiri av okkara uppgávunum fevna um ymiskar mátingar gjørdar á sjónum við granskingarfarinum "Andreas Reinert” umframt við alibátum í samstarvi við alifeløgini. Her kunnu nevnast streym- og aldumátingar, mátingar av lúsayngli í sjónum umframt aðrar lýsingar av aliumhvørvinum.
Á tøkni- og umhvørvisdeildini starvast í løtuni 9 fólk.
Arbeiðsøki
Fyrst og fremst at hava ábyrgd av granskingarfarinum "Andreas Reinert”. Luttaka í ymiskum uppgávum á sjónum og í arbeiði við fortoyningum og mátiútgerð.
Arbeiði fevnir millum annað um:
• Føra og hava ábyrgd av granskingarfarinum "Andreas Reinert”
• Viðlíkahald, tilrigging og útsetan av mátiútgerð
• Handfaring av mátidátum
• Annað fyrifallandi arbeiði
Førleikar
Vit sóknast eftir ein ágrýtnum, álítandi og sjálvstøðugum persón við góðum samstarvsevnum. Fyrimunur er, um umsøkjarin hevur onkrar av niðanfyri standandi førleikum:
• Royndir at føra bát og kunnleika til streym, aldu og rørslur í sjónum
• Kunnleika til motorar
• Handverkaraførleikar
• Tekniskan kunnleika og telduførleikar
• Áhuga fyri at menna vitan
• Samskifta á enskum (serliga veitarasamskifti)
Setanarviðurskifti
Talan er um fulltíðarstarv. Roknast kann við úrtíðararbeiði. Løn og setanartreytir sambært avtalu.
Umsóknir
Umsókn við prógvum, arbeiðsroyndum og øðrum viðkomandi tilfari kann sendast til gunnvor@fiskaaling.fo. Umsóknin skal vera okkum í hendi í seinasta lagi 12. apríl 2018
Nærri upplýsingar um starvið fáast við at venda sær til Gunnvør á Norði, deildarleiðara á tlf 774735 ella Øystein Patursson, granskara á tel 774787


text:
Jólaaftan verður elsta fyriøka í landinum 111 ár
Jólaaftan í ár eru liðin 111 ár, síðan handilsvirkið Valdemar Lützen varð stovnað. Tað byrjaði við byggitilfari og koli, men handilsvirkið lagaði seg eftir tíðini við teimum vørum, ið kravdust. Nógv fólk hava sum vera man starvast á virkinum. Ein heilur hópur í fleiri enn fimmti ár.
Í 1904 stovnaði Valdemar Lützen handilsvirkið Valdemar Lützen A/S í fabrikkini hjá Öström, har hann seldi byggitilfar og kol. Hetta var tó byrjanin til handilsvirkið Valdemar Lützen, ið stendur á Skálatrøð í dag. Valdemar broytti vøruúrvalið eftir komandi tørvi. Hann keypti eisini skip, ið sigldu við farmi til handilsvirkið hjá sær umframt øðrum farmi til Føroya úr útlondum.
Fyrsta skipið, hann keypti, var "Forælders Minde" úr Danmark. Seinni var hetta skipið selt, og Valdemar Lützen læt byggja skonnartina "Sjey Systrar", sum Andrias á Høvdanum av Strondum førdi. "Sjey Systrar" flutti ikki bara farm til Føroya, men sigldi eisini við útflutningsfarmi til miðalhavslondini.
Umframt hetta skipið hevði Valdemar Lützen eisini eina lítla lossijakt, ið æt "Diddan". Hon sigldi við farmi kring oyggjarnar, men hon varð eisini brúkt sum avskipingarfar í Havn, tá ið stór farmaskip ikki fingu lagt at í Havn.
Árini 1930 og frameftir.
Í 1930 víðkaði Valdemar Lützen aftur um virkið sítt við at stovna frystivirkið í fabrikkini hjá Öström. Hetta var um tað mundið, tá ið skipini fóru á ísfiskaveiðu, men umframt hetta var eisini møguleiki hjá húsarhaldum at leiga sær goymslurúm til matvørur. Tá ísfiskiskapurin í 1948-49 varð lagdur um til saltfiskaveiðu, varð frystivirkið stongt
Um somu tíð sum frystivirkið var í Rættará, keypti Valdemar Lützen ein sandbát saman við Niels í Heiðunum. Sandbáturin æt "Slúkur", sum Niels sjálvur førdi. Hann skipaði sandin upp á goymslu í Rættará, haðani sandurin varð í teirri tíðini seldur til húsabygging og annað. Undir Seinna Heimsbardaga varð "Slúkur" seldur til Íslands.
Árini 1925-1947 seldi Valdemar Lützen eisini olju og petrolium fyri Esso, men tá Esso í 1947 umskipaði seg soleiðis, at tað seldi beinleiðis her, gavst Valdemar við at selja olju og petrolium.
Valdemar Lützen leigaði stór skip úr útlondum at koma við byggitilfari og kolalast nakrar ferðir um árið. Tá var farmagjaldið so lítið, at Valdemar seldi øll skipini og innflutti vørur við hesum stóru skipum í staðin. Kolið varð lossað upp í stórar kurvar og síðani koyrt í trillibøru á goymslu. Tað varð gjørt av "Høgu Kai", ið varð løgd við "Skeiva Pakkhús" til sama endamál. Hetta kravdi nógvarbeiðsfólk, einar 15-20 mans.
Byrjaði við amboðshandli
Í 1952 varð handilsvirkið aftur umskipað. Anni Lützen stovnaði lítla búnýtisdeild á Bryggjubakka.Tá Valdemar Lützen yngri, abbasonur Valdemar Lützen, kom aftur eftir lokna útbúgving í Holbæk og Newcastle, keypti virkið klædnahandilin hjá Heinesen í Vágsbotni (har Miðlahúsið í dag leigar frá Valdemar Lützen). Har læt virkið ein amboðshandil upp, sum Valdemar Lützen yngri var leiðari í. Fyrst í 60'unum víðkaði Valdemar Lützen (y) amboðshandilin, so at hæddirnar í Vágsbotni vórðu tiknar í nýtslu. Amboðshandil á fyrstu hædd og búnýti á aðru hædd.
Hetta var gongdin í handilshúsinum í Vágsbotni til miðskeiðis í 1980'unum, tá ið avgjørt var at flyta amboðshandilin út á Skálatrøð, soleiðis at amboð og byggitilfar nú vóru samlað á sama stað í nýggja byggimarkaðinum á Skálatrøð. Við tað at amboðsdeildin varð flutt úr Vágsbotni út á Skálatrøð, hevði Valdemar yngri latið lívsverkið frá sær, tí hann vildi ikki flyta úr handilshúsinum í Vágsbotni. Tað bar í sær, at búnýtisdeildin varð víðkað til báðar hæddirnar – og tað eydnaðist væl.


text: Sunnudagin 8.apríl læt framsýningin hjá Hanna Bjartalíð upp í Steinprenti. Fitt av fólki var til upplatingina, sjálvt um tað var sunnudag og ikki sum tað plagar, fríggjadag ella leygardag, men Hanni Bjartalíð hevur sínar fjepparar, sum koma, tá hann framsýnir, tí tey eru spent at síggja hvat føroyski listamaðurin í Finnlandi nú hevur funnið uppá. Og tað er heilt ótrúligt sum hann kann blíva við at enduruppfinna sína list. Hansara organiska, vakra og stuttliga úttrykk kenna vit, men har er altíð okkurt nýtt brigdi í verkunum, ein víðari menning av hugskotum, sum tú kanska hevur hómað í eldri verkum, men sum nú er sett saman á óvæntaðan hátt. Hetta er eitt nú galdandi fyri undurvøkru skurðmyndina av eini kvinnu, sum er stødd í einum rektangulerum opi í einum gulum kassa við reyðum fundamenti og einum blaði ella einum súrepli, sum er skorið út og sett omaná. Heilt merkiligt verk, sum minnir meg um Gauguin og hansara Vahine no te tiare frá 1891, tó at hetta var ein málningur. Onnur verk eru heilar scenografiir, sum seta gongd á løgnar, surrealistiskar leikir í huganum á áskoðaranum. Eg havi bara verið einaferð, so eg fari omanaftur í Steinprent at hyggja. Har eru nógv góð nýggj verk hjá Hanna Bjartalíð at síggja.


text:
Rakul Sjúrðardóttir Frederiksberg
09.06.2017 - 14:44
Tíðindi > Lóg & Landaskil > Vanlukkur
Nógv fólk hava verið savnað ymsastaðni í Suðuroy eftir ógvusliga eldin í Varðanum Pelagic á Tvøroyri, kyknaði í morgun.
Arni Nielsen, sum starvast sum lærari á Hvalbiar skúla, sigur, at tað hava verið heilt nógv fólk í skúlanum í dag.
Stemningurin millum fólk er sjálvsagt ávirkaður av hendingini, serliga at byrja við, tí fólk eru ikki von við at slíkt hendir, sigur hann.
Hann sigur, at fólk eru skelkað, kedd og hørm um hendingina, men at tey hava fingið øgiliga góða hjálp.
Hann fortelur, at bydarfólki í Hvalba hava verið til øgiliga góða hjálp. Tey eru komin við øllum góðum, turrari grind, turrum kjøti og vaflum og breyði. Hann sigur, at tey hava tikið sær væl at hvørjum øðrum, og at tað hevur verið fyrimyndarligt.
Arni Nielsen sigur, at nú eru fólk farin til familju og vinir, men eru eini 50 fólk eftir í Hvalibar skúla.
Mynd: Arni Nielsen


text:
Komandi mánadag klokkan 16.00 letur áhugaverd framsýning upp á Bókasavninum við Løkin. Á framsýningini ber til at síggja listahandverk úr træi, sum 10 limir í Dreyarafelagnum hava evnað til á árliga summarskeiðnum í Runavík.
Hesa seinastu vikuna hava 10 sera hugagóðir menn staðið við hvør sín dreyibonk í smíðstovuni í Skúlanum við Løkin í Runavík. Teir hava luttikið í árliga summarskeiðnum hjá Dreyarafelagnum. Lærarar í ár hava verið tveir av okkara royndastu dreyarum og træhandverkarum Ole Jakob Nielsen og Terje Johannesen. Luttakararnir hava verið so mikið ágrýtinir, at teir hava møtt klokkan 7.30 hvønn morgun. Á middegi hava teir fingið døgurða og síðani nátturða klokkan 18.00. Fleiri hava hildið á heilt til klokkan 21.00 á kvøldi. So til ber at rokna út, at eftir 5 dagar og upp móti 14 tímum hvønn dag við 10 luttakarum, so verða tað einir 700 arbeiddir tímar. Og tað hevur givið úrslit, sum nú kann skoðast á framsýning.
Mánadagin 6. juli klokkan 16.00 letur framsýningin upp
Á framsýningini á Bókasavninum við Løkin í Runavík verður høvið at síggja flestu lutirnar, sum eru tilevnaðir hesar dagarnar. Ein hugnaløta verður klokkan 16.00 tá bókasavnið fer at bjóða drekkamunn. Eisini fer Jóhan Mortensen at seta dám á løtuna við harmonikutónum. Framsýningin er opin í eina viku fram til fríggjadagin tann 10. juli, hvønn dag frá klokkan 13.00 – 18.00.
Dreyarafelagið er eitt áhugafelag
Dreyarafelagið er felag fyri føroyingar við áhuga fyri at dreya lutir úr træi. Felagið hevur uml. 40 limir og nýggir limir eru vælkomnir. Nakrar leygardagar í vetur hava limirnir hittst til arbeiðsdag í Felagsskúlanum á Oyrarbakka. Felagið sigur seg hava fingið sera góðar sømdir bæði í Sunda og Runavíkar kommunu. Summarskeiðið hevur verið hildið í Skúlanum við Løkin hvørt summar nú í nøkur ár, og er tað Dánjal Petur Lamhauge úr Søldarfirði, sum fyriskipar.


text:
Steinar Patursson
20.06.2017 - 15:09
Tíðindi > Uttanlands > Annað
Í dag er altjóða flóttafólkadagur, og í tí sambandi hevur Amnesty International sent út tíðindaskriv, har ljós verður varpað á vaksandi trupulleikan.
- Altjóða flóttafólkastøðan heldur áfram at versna. Talið av brotum á menniskjarættindi er vaksandi um allan heimin. Tað eru serliga kvinnur og børn, ið dagliga líða undir óvirðiligum korum og gerum. Stórur vandi er fyri, at støðan brádliga gerst nógv verri enn í dag, og tí er alneyðugt at skapa eina loysn skjótast gjørligt, skrivar Amnesty International, ið samstundis vísir á, at allar heimsins stjórnir eiga at taka trupulleikan upp í felag.
Helmingurin av heimsins flóttafólkum koma í dag frá Sýrialandi, Afghanistan og Suðursudan, og sum vera man er tað fyri tað mesta grannalondini, ið hava tikið ímóti flóttafólkunum. Amnesty vísir tó á, at tað er torført hjá grannalondunum, ið eru illa sperd frammanundan, at hýsa flóttafólkunum og hava til taks tær veitingar, ið flóttafólk hava rætt til.
Eitt nú Libanon, eitt land við einans 4,5 milliónum íbúgvum, hevur higartil tikið ímóti 1,1 mió. flóttafólkum, og landið er um at hokna undir stóru byrðuni.
- Nógv evropeisk lond nokta flóttafólki atgongd og geva teimum ongan annan møguleika, enn at seta lívið í vága, tá tey síðani ferðast á ótryggum farleiðum. Í Australia avbyrgja tey flóttafólk, ið flyggja undan píning og jagstran. Alt hetta má steðga, nú! Loysnin til flóttafólkakreppuna er alt annað enn einføld, men vit halda áfram at varpa ljós og heita á heimsins leiðarar og lond um at taka veruliga ábyrgd, skrivar Amnesty International í tíðindaskrivi, ið kann lesast í fullari longd her.
Altjóða lyklatøl hjá ST stovninum fyri flóttafólk (UNHCR):
- 22,5 mió. flóttafólk um allan heim
- 10 milliónir fólk uttan ríkisborgaraskap
- 189.300 flóttafólk sett í nýtt búgv í 2016
- 55% av heimsins flóttafólkum koma frá Sýrialandi, Afghanistan og Suðursudan
- Turkaland (2,9 mió), Pakistan (1,4 mió.) og Libanon (1.1 mió.) eru londini, ið hava tikið ímóti flestu flóttafólkum


text:
Bílig leiguavtala
Dan Klein --- 31.07.2018 - 07:05
Perlur: 1.033.18 um mánaðin í leigu fyri hølir og tól fyri hvønn yvirlækna. Oyggjatíðindi 4. januar 2006.
Í oktober mánaða 2005 bóðu vit um innlit í avtalurnar hjá ser- og yvirlæknunum á Landssjúkrahúsinum. Hetta innlit hava vit loksins fingið.** Vit hava spurt Almanna og Heilsumálaráðið, hvussu nógv ser- og yvirlæknar betala í leigu fyri at brúka tól og hølir at privatpraktisera á Landssjúkrahusinum.
Svarið er, at fram til oktober 2004 vóru goldnar tilsamans 102.285,50 kr., og fyri alt árið varð goldið 111.584,18 í leigu fyri tól og hølir.
Upplýst verður eisini, at sum er hava 9 Ser-læknar gjørt skrivliga avtalu um privata praksis á Landssjúkrahúsinum.
Sostatt betala hesir 9 serlæknarnir í part kr.12.398.24 árliga í leigu av tólum og hølum.Tað vil siga, at hvør serlækni sær betalir eina leigu fyri hølir og tól uppá kr. 1.033.18 um mánaðin, summá sigast at vera discount-tilboð av teimum heilt stóru.
Men so verður samstundis víst á sáttmálan frá 1999:
- Her sæst, at tað sum so ikki eru sjálv hølini sum verða leigaði, men at Yvirlæknin fær ávíst eitt til endamálið egnað høli at hava privatpraksis í.
Um talan er um sama høli sum vanliga serlæknaavtalan hjá sjúkrahúsinum fer fram í, skal privatviðtalan fara fram onnur tíðarbil enn tann almenna sjúkrahústænastan.
Hetta vil í flestu førum siga eftir kl. 15.00, upplýsir Tummas í Garði, læknastjóri, m.a. í svari til blaðið...
»Her rulla privatar milliónir«, var yvirskrivt í Oyggjatíðindum 26. oktober 2005.
Hetta var ein roynd at lýsa støðuna hjá yvir- og serlæknum í føroyska sjúkrahúsverkinum, sum hava loyvi at privatpraktisera inni í almennu skipanini.
Blaðið hevur fingið innlit gjøgnum Almanna- Heilsumálaráðið. Uppá fyrispur-ning um hvussu gomul avtalan er, verður sagt, at talan er um 8 einstakar avtalur, sum eru ymisksar til aldurs, og eru ikki dagliga dagførdar, men allar taka støði í yvirlæknaavtalu frá 1999.
Vit hava fingið innlit í eina av avtalunum, sum táverandi læknastjórin, Anne Grete Mikkelsen, gjørdi við yvirlæknarnar. Har verður víst á, at yvirlæknarnir skulu føra roknskap fyri brúksvørur og medisin o.a., latið av Landssjúkrahúsinum, sum skal avroknast:
- Summir gera roknskap, men teir flestu gera tað ikki, og tað hevur fingið grannskoðara-átekning, stendur í avtaluni frá 26.09. 2001.
Ongi skjøl, sum blaðið hevur fingið innlit í, vísa nakran bata.
Sambært svarinum, so eru yvirlæknarnir eisini og arbeiða uttanlanda, meðan teir eru í føstum starvi á Landssjúkrahúsinum.
Skipini hava hentleikaflagg. Á Landssjúkrahúsinum hava tey hentleikasvar.


text:
Faðirin at rokki heiðraður í Reinsarínum
Dan Klein --- 12.09.2018 - 07:16
Vit heiðra Chuck Berry við konsert og frásøgu í Reinsarínum 13. september kl. 20.00.
Tíðindaskriv
Fleiri slóðbrótarar hava verið í rokk heiminum, men helst eingin so slóðbrótandi sum Chuck Berry. Vit kenna hann frá eyðkendnu pallrørslunum “The Duck Walk” og løgum sum Johnny B. Goode, Maybelline og Memphis. Tónleikur hansara hevur gjøgnum tíðirnar verið lovsongur hjá ungum sum gomlum, og hevur hann havt alstóran tídning fyri Rock´n roll sum vit kenna og elska í dag.
Hetta kvøldið greiðir Meinhard Jensen frá um lívið hjá Rock´n roll undangongumanninum, og løg hansara verða tulkaði av Janusi Petersen og Rana Nolsøe á gittar, Jens Paula Joensen á trummum og Jógvan Fróða Baldvinsson á bassi.
Sum John Lennon segði “ Um tú skuldi givið Rock´n Roll” eitt annað navn vildi tú kalla tað Chuck Berry”. Hetta verður tí ein heilt serstøk uppliving, sum bara skal roynast.


text:
Agnar Frederiksen
16.12.2017 - 20:06
Ítróttur > Ítróttur > Hondbóltur
Eisini í FTZ-deildini er seinasta umfar í hesum árinum leikt í dag. Kollfirðingar sótu yvir; annars hava øll liðini verið í eldinum.
Oddaliðið Neistin var á vitjan á Skála í dag. StÍF er niðast á stigatalvuni, og hóast heimaliðið so at siga ikki var frammafyri í dystinum so fekk StÍF stig burturúr. Hjá Neistanum var tað ein smeitur, at danski stórskjúttin Rasmus Søby noyddist út eftir smáar tíggju minuttir við skaða í fingrinum. Tað leikaði javnt á allan vegin, og neistamenn høvdu ofta eina eitt-máls ella tvey-máls leiðslu. Men StÍF hekk væl í , og tað gjørdist talan um sannan gyara til endans. Neistin førdi 14-12 í hálvleikinum, og tá fýra minuttir vóru eftir var Neistin eisini á odda við tveimum. Men so lukkaði StÍF av, og tá hálvur minuttir var eftir javnaði Sveinur Justinussen til 25-25. Sostatt deildi liðini stigini í einum spennandi dysti, og Neistin heldur fast um oddasessin.
Í Havn vann Kyndil annan dystin á rað. Team Klaksvík varð sent heim við einum 29-25 tapið. Liðini fylgdust so at siga allan fyrra hálvleik, men Kyndil var eitt sindur omaná og var eisini á odda 14-12 í hálvleikinum. Í 2.hálvleiki setti Kyndil seg meira á dystin, og Team Klaksvík fekk ongantíð fatur aftur á teimum grønu. Kyndil vann 29-25, og kann halda frí á triðja plássinum.
Seini dysturin í kvøld var í Hoyvík, har spennandi uppgerð var á skránni. H71 tók ímóti VÍF, ið hevði tørv á einum sigri fyri at halda samband við oddaliðini. Men H71 vann ein smalan 25-23 sigur. Heimaliðið hevði munin í fyrra hálvleiki, og var á odda 14-11 í hálvleikinum. Men vestmenningar ótu seg innaftur, og so at siga alal 2.hálvleik var javnleikur ella eitt mál á muni. Men greipuvinnararnir vóru ov sterkir fyri VÍF, og tá Hilmar Leon Jakobsen setti brotsspark í netið tá 10 sekund vóru eftir, vóru tvey mál á muni, og harvið var tað avgjørt. VÍF hevur nú eina sera trupla upggávu fyri framman, um liðið skal koma í FM-finalurnar.
StÍF – Neistin 25-25(12-14):
Toppskjúttar: Sveinur Justinussen(StÍF) 8 mál, Høgni Zachariassen(Neistin) 8 mál
Kyndil – Team Klaksvík 29-25(14-12):
Toppskjúttar: Rókur Akralíð(Kyndil) 6 mál, Sámal á Tjaldrafløtti Olsen(Team Klaksvík) 7 mál
H71 - VÍF 25-23(14-11)
- Ikki fingið fatur á málskjúttum
Støðan:
Neistin 22 (14 dystir)
H71 21 (14 dystir)
Kyndil 13(13 dystir)
VÍF 12(12 dystir)
Team Klaksvík 12 (14 dystir)
KÍF 7 (13 dystir)
StÍF 7 (14 dystir)
Næsta umfar verður leikt fyrsta vikuskifti í januar(6. og 7.)


text:
Ulsteinvik noyðist at siga fólki upp
Norska samtakið Ulstein Group noyðist at siga upp 25 starvsfólkum, skrivar Sysla við Sunmøreposten sum keldu. Uppsagnirnar vera í undirdeildini Ulstein Power & Control, sum millum annað framleiðir elektroniskar skipanir at stýra skipum.
"Tað er sera harmuligt at noyðast at siga meðarbeiðarum farvæl, sum vit fegin høvdu viljað vórðu verandi, men marknaðurin hevur verið sera krevjandi, og bíleggingarnar hjá Ulstein Power & Control hava verið fáar í tali nú í longri tíð," sigur stjórnin Gunvor Ulstein við Sunmøreposten.
Sambært Sysla hevur Ulstein Power & Control verið noytt til at siga fólki upp fleiri ferðir til tess at tillaga seg truplu tíðirnar á marknaðinum fyri nýbygningar.
Ulstein Group hátíðarhelt 100 ára stovningardagin í fjør og fevnir um eina røð av maritimum fyritøkum innan millum annað skipasniðgeving. Harumframt eigur samtakið eisini fleiri skipasmiðjur.
Kelda: shippingwatch.dk


text:
Orð og lag: Ókendur
Týtt úr enskum til danskt: D.J. Danielsen
Týtt úr donskum: Victor Danielsen
Upprunaheiti: Stå fast udi kampen for sandhed og ret
1. Statt stinnur í stríðnum um sannleik og rætt,
og Harrin skal greiða tín veg!
Og fjallið, tær forðar, skal hann gera slætt –
tí Jesus, hann vann fyri teg.
Niðurlag: Ja, Jesus, hann vann fyri teg,
ja, Jesus, hann vann fyri teg,
og sigra skalt tú, um tú lítur á hann,
sum á krossinum vann fyri teg.
2. Um ódnirnar ýla, um dimm er tín leið,
um sólin enn krógvaði seg,
so miss ikki mótið, Gud svíkur teg ei.
Tí Jesus, hann vann fyri teg!
3. Víst heimurin háða og spotta teg kann,
um tú velur sannleikans veg,
tey spottaðu Jesus og hataðu hann;
men Jesus, hann vann fyri teg.
4. Og teimum, ið enn ganga myrkursins veg
mót Helvitis pínu og neyð,
sig teimum frá honum, ið vann fyri teg!
Hann eisini vann fyri tey.
Niðurlag: Hann eisini vann fyri tey,
hann eisini vann fyri tey,
og tey sigra við, um tey líta á hann,
sum á krossinum vann fyri tey.


text:
Miðdeildin hevur arbeitt við evnunum Skúlagongd í Kollafirði og við KÍF.Næmingarnir hava spurt fólk í bygdini um teirra skúlagongd. Ein dagin høvdu vit vitjan av Karstin við Tróndará, sum hevur gingið í skúla við Sjógv og Ebbu Hansen, sum
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Tá vit mistu málið úr eygsjón, tvífaldaðist knossið!" - Mark Twain


text:
Føroyska King James fylgir tí eldra, klassiska málinum, har orðið “maður” merkir menniskja; sum er í fyrsta lagi kallmaður, tínæst kvennmaður. Tað umfevnir altso bæði, men tekur annað framum hitt, júst sum eisini raðfylgjan í Guðs skapan var. Hartil setti Guð eisini kallmannin til at stjórna yvir kvennmanninum, smb. Genesis 3:16.
Man á Enskum hevur júst somu merking og sundurgreining sum maður; tí tað merkir á klassiskum Enskum máli í fyrsta lagi kallmaður, tínæst kvennmaður.
Altso: man merkir menniskja, sum er í fyrsta lagi kallmaður, tínæst kvennmaður.
Tí er man júst tað sama sum maður, bæði á klassiskum Enskum og á klassikum Føroysum, tá ið ein fer heilt niður til røturnar.
At gera brúk av hesum týdninginum av orðinum maður, er sera hóskandi til Heilagu Bíbliuna, tí ADAM merkir maður, og Guð skapaði fyrst kallmannin, tínæst kvennmannin.
Av hesi grund er maður júst tað rætta orðið at nýta í Guðs heilaga orði.
Mannr > maðr > maður
Adam merkir maður
VERIÐ tit eftirfylgjarar av mær, enntá eins og eg eisini eri av Christi.
2 Nú, eg prísi tykkum, brøður, at tit minnast til mín í øllum tingum, og halda fyriskipanirnar, sum eg avhandaði tykkum tær.
3 Men eg vildi havt tykkum at vita, at høvur hvørs mans er Christus; og høvur kvinnunnar er maðurin; og høvur Christs er Guð.
4 Hvør maður, biðjandi ella propheterandi, havandi høvur sítt dekkað, vanærir høvur sítt.
5 Men hvør kvinna, sum biður ella propheterar við høvdi sínum ódekkaðum, vanærir høvur sítt: tí at tað er enntá alt eitt sum um hon var hárskorin.
6 Tí um kvinnan veri ikki dekkað, lat hana eisini verða hárskorin: men um tað veri seg skomm hjá eini kvinnu at vera hárskorin ella rakað, lat hana vera dekkað.
7 Tí ein maður víst átti ikki at dekkað sítt høvur, við tað at hann er mynd og dýrd Guðs: men kvinnan er dýrd mansins.
8 Tí at maðurin er ikki av kvinnuni; men kvinnan av manninum.
9 Eiheldur varð maðurin skapaður fyri kvinnuna; men kvinnan fyri mannin.
10 Fyri hesa grund átti kvinnan at hava mátt á høvdi sínum, uppá grund av einglunum.
11 Hóast hetta, hvørki er maðurin uttan kvinnuna, eiheldur kvinnan uttan mannin, í Harranum.
12 Tí at eins og kvinnan er av manninum, enntá soleiðis er maðurin eisini við kvinnuni; men allir lutir av Guði.
13 Dømið í tykkum sjálvum: er tað sámiligt, at ein kvinna biðji til Guðs ódekkað?
14 Lærir ikki sjálvt náttúran sjálv tykkum, at um maður havi langt hár, tað er honum skomm?
15 Men um ein kvinna havi langt hár, tá er tað ein dýrd hjá henni: tí at hennara hár er givið henni til eina dekking.
16 Men um nakar maður tykist vera klandursamur, vit hava onga slíka venju, eiheldur kirkjur Guðs.
( I. Corinth 11:1—16 FKJ )
Og soleiðis stendur skrivað, Hin fyrsti maður, Adam, varð gjørdur ein livandi sál; hin síðsti Adam varð gjørdur ein lívgandi andi.
( I. Corinth 15:45 FKJ )
(Her brúkar Dahl maður; meðan Victor brúkar “menniskja”. Sjálvandi gongur man út frá grund-definitiónini, sum er maður. Adam er maður framum tað at hann er menniskja.)
23 ¶ Nú, tá ið hann var í Jerusalem á umleypinum, á hátíðar-deginum, trúðu mangir á navn hansara, tá ið teir sóu tey kraftarverkini sum hann gjørdi.
24 Men Jesus trúði seg ikki til teirra, av tí at hann kendi allar menn,
25 Og tørvaði ikki at nakar skuldi vitna um mannin: tí at hann vitsti hvat var í manni.
( St. Jóhannes 2:23—25 FKJ )
Maður merkir í fyrsta lagi kallmaður, í øðrum lagi kvennmaður: tí Guð skapaði kallmannin fyrst, tínæast kvennmannin, og kvennmaðurin hevur sítt upphav í kallmanninum. Men, eg sigi sum Paulus: Men um nakar maður tykist vera klandursamur, vit hava onga slíka venju, eiheldur kirkjur Guðs. (I. Cor. 11:16 FKJ).
Hetta er altso málið í Guðs orði, Føroysku King James; og um tú vilt klandrast um tað, so kanst tú klandrast við teg sjálva/n so nógv sum tú vilt. Taki mær ikki av tí.
Victorianararnir kunnu so bara eiga sítt orð, menniskja. Her halda vit okkum til Guðs skíru orð, og bara tey.
6 Orðini hjá HARRANUM eru skír orðˇ: sum silvur roynd í einum bræðsluovni av jørð, skírgaði sjey ferðir.
7 Tú skalt varða tey, O HARRI, tú skalt varðveita tey frá hesi ætt um ævir.
( Psálmur 12:6—7 FKJ )


text:
Orð: Ira David Sankey
Týtt: Petur Jacob Sigvardsen
Viðmerking: Týddur í 1974.
1. Ei langt, ei langt frá Guds ríki,
men fjart er tó hjarta og sinn;
ein skari sæst standa við portrið,
tó fá finna leiðina inn.
Niðurlag: So fá finna leiðina inn,
so fá finna leiðina inn.
Ein skari sæst standa við portrið,
men fá finna leiðina inn.
2. Ei langt, ei langt frá Guds ríki,
tú hoyrir, hann rópar á teg;
tú drálar at trína um portrið
og dvølur á glatanarveg´.
3. Tú gongur í myrkrinum svarta
í trældómi, vanda og neyð;
men Jesus teg fegin vil fría
frá dómi og ævigum deyð´.
4. Ei langt, ei langt frá Guds ríki,
– eitt fet bert, og náað er mál.
Men skalt tú um ævir tó saknast
í himmalsins sælu, o, sál!
Niðurlag: Á, skunda tær, skunda tær inn!
Á, skunda tær, skunda tær inn!
Á, statt ei og drála við portrið,
men skunda tær, skunda tær inn!


text:
Elinnleggingar
Innleggingardeildin hjá SEV tekur sær av samskifti við el innleggjarar um íbinding í elkervið. Eru spurningar viðvíkjandi sterkstreymskunngerðini ella tílíkum, er tað innleggingardeildin, ið svarar hesum spurningum.
At kalla øll mál, ið hava við innleggingar at gera, verða avgreidd á innleggingardeildini.
Sum dømi kunnu nevnast:
-Tilseting og frátøka av elinnleggingum
-Sýning av nýgjørdum elinnleggingum
-Klagur um spenning í lágspenningsnetinum
-Málaraskifti
Set teg í samband við Innleggingardeildina her
Eltalvur og elmálarar eru ein stórur partur av
arbeiðinum hjá Innleggingardeildini.


text:
Dagtilhaldið í Gøtubrá
Dagtilhaldið Gøtubrá heldur til í kjallarinum á eldrasambýlinum, og er opið týsdag og hósdag frá kl. 15.00 - 18.00.
Á skránni er drekkamuður, fimleikur, kortspæl, perluseyming, sangur, upplestur o.m.a.
Renniband, kondisúkkla og rógvimaskina eru eisini til taks.
Skipað verður javnan fyri tiltøkum av ymiskum slagi, so sum Kyndilsmessuhaldi, tunnusláing, útferðum og jólahaldi.
Bussamband er til og frá dagtilhaldinum.
Allir pensjónistar í Eysturkommunu og Fuglafjarðar kommunu eru hjartaliga vælkomnir.


text:
Academy Award eisini kent sum Oscar er ein sera týdningarmikil virðisløn, sum amerikanska Academy of Motion Picture Arts and Sciences (AMPAS) letur fyri at heiðra teimum allarbestu persónunum innan filmsídnaðin, íroknað sjónleikarar, filmsleikstjórar og filmsleikrithøvundar.[1] Tað almenna hátíðarhaldið, har virðislønirnar verða handaðar, verður mett at vera ein av teimum týdningarmestu príshandanum í heiminum, og verður víst beinleiðis í sjónvarpinum í meira enn 200 londum kring heimin. Oscar-heiðurslønirnar verða givnar til
Tað fyrsta Academy Awards-hátíðarhaldið varð hildið hin 16. mai 1929 á Hotel Roosevelt í


text: Danska Svimjisambandið leitar nú eftir nýggjum høvuðsvenjara til ‘det Nationale Trænings Center’ í Bellahøj, at koma í staðin fyri Paulus Wildeboer ið sum kunnugt gevst síðst í januar mánaða. Hetta er samstundis ein staðfesting av at danir halda fast við tvíbýtingina av tí landsliðsvenjarastarvi sum Paulus røkti til og við OL í London, soleiðis at tað framyvir verður ein landsliðsvenjari sum tekur sær av kravtíðum, samskipan millum NTC og feløg og líknandi, umframt hesin NTC-venjarin sum fær ábyrgd fyri dagligu venjingina hjá teimum av teimum bestu ið velja at venja har. Umsóknarfreistin er 1. januar 2013, og byrjast kann so annars ‘so skjótt sum gjørligt’.


text:
lørdag den 15. februar 2014
Einki er sum skúmbomm :)
Vit eiga ein lítlan fittan kúll í húsinum sum dámar seeera væl skúmbomm. So eg valdi at gera ein roynd. Uppskriftina havi eg funnið á netinum.
Uppskrift:
400g melis
2 dl vatn
200g flormelis
20 husblas
vanilje ella annan smakk
frugtfarvu
Legg husblas á blot í køldum vatni
Set grýtu útá við vatn og melis, lat koma uppá kók, koyr síðan vanilju og smakk í.
Lat kóka í 20 min. ella til tað er 100 gradir heitt.
Tak husblas úr vatnbaðnum og rør tey í grýtuna.
Tak grýtuna av og lat standa til tað er komið niður á 100 gradir.
Koyr helvtina av flormelisinum á botnin í eini skuffu, eg brúkti eina lítla skuffu sum eg brúka til skuffukøku.
Koyra massan úr grýtuni í ein bolla tilset tann lit tú ynskir og píska so í ca. 15 min. Líka til tað er heilt stívt og als ikki flytir seg tá tú tekur pískaran upp úr bollanum.
Koyr tað so í skuffuna omaná flormelisi. Lættast er at koyra tað fast út móti síðunum fyrst og so royna at slætta tað út sum fragast. Tað er nemliga mega klebrut.
Indsendt af Rúna Niclasen kl. 11.28
Etiketter: Uppskriftir
Abonner på: Kommentarer til indlægget (Atom)


text:
Orð: Julia H. Johnston
Lag 1: S.D. Goodale
Lag 2: Fólkalag
Týtt: Victor Danielsen
Upprunaheiti: What hinders?
1. Hvat forðar tær fyri at koma,
at koma til Jesus í dag?
Hann býður tær náði og frelsu –
hvat forðar? Sig Harranum tað!
Niðurlag: Hvat er tað, hvat er tað, sum forðar?
Tú kanst verða frelstur í dag;
tín Frelsari stendur til reiðar –
hvat forðar? Kom, sig honum tað!
2. Um gleði og stuttleiki forðar,
hvør skjótt tað at enda alt er!
Ver skjótur, ver skjótur at grípa
ta gleði, sum ei frá tær fer!
3. Hitt troytta, hitt bivandi hjartað
kann leggja seg trygt í hans favn;
lít á hann, sum lovar tær frelsu,
hans orð er hin tryggasta havn!
4. Hvat forðar tær fyri at koma?
Ein ræðsla, sum sigast ei kann?
Hans kærleiki er tær nóg mikið,
hygg ei á teg sjálvan, men hann!


text:
Ari av Rana
07.12.2017 - 12:06
Tíðindi > Uttanlands > Politikkur
Donald Trump, forseti í USA, hevur kunngjørt, at USA viðurkennir Jerusalem sum høvuðsstað Ísraels, og at USA fer at flyta amerikansku sendistovuna í Ísrael úr Tel Aviv til Jerusalem.
Leysasøgur hava verið síðstu tíðina, um at Trump fór at taka hesa avgerðina, og hon hevur loypt øði í nógv fólk. Serliga eru tað leiðararnir í londunum í Miðeystri, sum ikki eru glaðir fyri avgerðina. Teir siga, at avgerðin hjá USA at vísa tílíkan stuðul til Ísrael um Jerusalem, fer at elva til nógvan ófrið.
Fleiri heiløg støð hjá muslimum, jødum og kristnum eru í Jerusalem, og støðan um Jerusalem er ein av størstu forðingunum fyri at finna frið millum Ísrael og Palestina.
Meðan ísraelski forsætisráðharrin Benjamin Netanyahu hálovar avgerðini hjá Trump, eru nøkur av sameindu hjá USA, Frakland og Bretland, meiri atfinningarsom, skrivar Reuters.
Amerikanska kongressin viðtók longu í 1955, at amerikanska sendistovan skuldi flytast frá Tel Aviv til Jerusalem, men síðani hava allir amerikanskir forsetar útsett avgerðina hvørt hálva ár.


text:
KÍF-venjarin: Vit fara eftir meistaraheitinum
Flogbóltsfinala - kvinnur: Ragnar í Haraldsstovu heldur, at tørnið nú er komið til, at KÍF eigur at vinna FM. Liðið var í báðum finalunum í fjør, men hóast kollfjarðarkvinnur taptu, sær hann møguleikar, um enn Fleyr eftir hansara tykki er stórfavorittur.
- Okkara leikarar eru svangir eftir at vinna eina so stóra kapping. Tað hava tær ongantíð gjørt áður, heldur ikki í fjør, tá vit vóru í báðum finalunum. So hóast Fleyr eftir mínum tykki er stórfavorittur, fara vit á vøllin fyri at vinna.
Tað sigur Ragnar í Haraldsstovu, venjari hjá KÍF, undan FM-finalunum, sum standa fyri durum hesa vikuna. Fyrra finalan verður leikt hóskvøldið og tann seinna verður leikt leygardagin.
Ikki góð byrjan
Tá árið byrjaði, var ikki so nógv sum bendi á, at KÍF fór at vera annað liðið í FM-finalunum. Mjølnir, sum í nøkur ár hevur ligið lægri enn liðið plagdi at gera, sá út til at vera komið fyri seg, eftir at Sofía Purkhús flutti heimaftur. Men tíverri fyri klaksvíkskvinnur helt hon ikki alt kappingarárið, og tá kappingin nærkaðist endanum, kundu kollfjarðarkvinnur sjálvar gera av, um tær "vildu" í finaluna. Vunnu tær tveir av teimum fýra seinastu dystunum, vóru tær í finaluni, og tann setningin greiddu tær.
- Okkara leikarar vildu fegnir í finaluna, so tær gjørdu tað sum skuldi til, og nú standa vit her, sigur Ragnar í Haraldstovu, sum er errin av sínum liði.
Spurdur, hvørjar vónirnar eru, nú tað er Fleyr, sum stendur hinumegin, sigur hann, at nú bara finalurnar eru eftir, er útgangsstøðið hjá liðunum báðum tað sama.
- Tað kann væl vera, at Fleyr endaði 17 stig frammanfyri okkum í grundspælinum, men tær fáa einki við sær í finaluna. Hetta verður avgjørt yvir tveir dystir, og har fara vit í øllum førum at royna at fáa okkara til høldar, sigur hann.
Favoritleikluturin, Fleyr trýstar
KÍF-venjarin letur tó ongan iva vera um, at hann veit, hvør má taka favoritleiklutin á seg.
- Nei, for ólukkan. Tá man bara tapir ein dyst í einum grundspæli, ein av fimtan dystum, tá verður man favorittur av sær sjálvum. Men tað merkir tó ikki, at vit leggja okkum niður uttan mótstøðu, sigur Ragnar í Haraldsstovu.
Tá steypafinalurnar vóru í februar, vísti Fleyr, at tær kunnu vera til at tosa við. Fyrsta partin av steypafinaluni vóru favorittarnir undir trýsti, og tað trýstið ætlar Ragnar í Haraldsstovu at endurtaka.
Og hann hevur spælararnar til tað, heldur hann.
Okkara styrki
- Styrkin hjá okkum er, at vit hava ein javnt góðan og breiðan hóp. Vit hava nógvar spælarar, sum kunnu taka ábyrgd, og tað gera teir eisini, tá á stendur. Tað hava vit sæð gjøgnum kappingaráið. Nú er bara finalan eftir, og eg unni veruliga mínum spælarum at vinna landskappingina. Tær hava tað uppiborið, tí tær hava arbeitt ógvuliga málrættað, sigur hann.
Um tað fer at eydnast, mugu vit síggja í teimum báðum finaludystunum, sum vera í Stórhøllini á Hálsi í hóskvøldið klokkan 18 og leygardagin klokkan 13.30.


text:
Tórsdagin 18. januar var hátíðarhald á Eldrasambýlinum í Hvalba fyri Conny Poulsen, ið hevur starvast á eldratænastuni í Suðuroy í 30 ár.
Conny byrjaði sum heimahjálp á Tvøroyri og hevur eisini verið avloysari sum bólkaleiðari.
Síðan 2015 hevur Conny arbeitt á Eldrasambýlinum í Hvalba.
Ì sambandi við 30 ára starvsdagin fekk Conny blómur og gávur handaðar, og segði Anna Djurhuus, leiðari hjá Bú- og Heimatænastuni nøkur orð, har hon takkaði Conny fyri góða og trúgva tænastu.
Mynd: Frá vinstru: Barbara Julsgart, deildarleiðari hjá Bú- og Heimatænastuni í Suðuroy, Conny Poulsen heilsuhjálpari Hvalba
og Anna Djurhuus, leiðari hjá Bú- og Heimatænastuni í Suðuroy.


text:
Alskyns fiskavørur frá Norðfra – í Danmark
Norðfra, sum í mong ár
hevur framleitt ymsar fiskavørur til føroyska marknaðin, selur nú eisini vørur
sínar í Danmark. Til ber at bíleggja vørur á heimasíðuni, og síðani fáa
vørurnar koyrdar til dyrnar í stórum parti av Danmark.
- Uttan mun til um ordrin er lítil ella stórur, so eru vit altíð til reiðar
at koyra vørurnar út til viðskiftafólk okkara í Danmark, sigur Leif Høj, ein av eigarunum í Norðfra.
Bæði einstaklingar og fyritøkur eru væl
komin at bíleggja fiskavørur frá www.nordfra.com.
Hetta eru dygdarvørur úr føroyskum sjógvi: Toskaflak ella toskastykkir,
reyðsprøkuflak, klippfiskur, reyðfiskur, lippur, laksaportiónir, gulllaksafars,
kalvi, jákupsskeljar, jomfrúhummari og mangt annað.
Føroyingar við donskum skipum
Á Norðfra vóna tey, at eisini føroyingar
við donskum skipum fara at taka væl undir við hesum átaki við føroyskum
fiskavørum í Danmark.
- Tað hevur stóran
týdning hjá okkum at koma inn á danska marknaðin, ikki minst at kunna lata
okkara vørur sum proviant umborð á donsk skip. Her hugsa vit eisini um skip,
sum føroyingar eru við, til dømis frálandsskip, sandbátar, farmaskip, ferjur og
líknandi, sigur Leif Høj.
Tað er ongin loyna,
at føroyskur fiskur smakkar serliga væl, og tað merkja eisini tær manningar,
sum hava fingið føroyska fiskin umborð í Danmark. Og tað er vónin hjá teimum á
Norðfra, at føroyingar við donskum skipum gera sítt til at spyrja eftir
føroyska fiskinum.
Norðfrá, sum helt til
í Nordepli í nógv ár, framleiðir í dag vørur sínar í Leirvík. Talan er mest um
daggamla hýsu og tosk.
Soleiðis verður koyrt
út við vørum í Danmark:
Mánadag
1. mánadag í mánaðinum: Ærø
2. mánadag í mánaðinum:
Lolland, Møn og Falster
Týsdag:
Líkavikur í Norðurjútlandi
Ólíkavikur í Mið- og Suðurjútlandi
Mikudag:
Sæland: Levering til hurðina eller avheinting á Kastrupvej 145,
2300 Keypmannahavn
Hósdag:
Torgið í Faaborg 12-12.30
Torgið í Svendborg 13.30-14.00
Nordatlantisk Hus, Odense kl. 15.00-16.30
Fríggjadag: Fyn
Meira fæst at vita á
heimasíðuni hjá Norðfra: www.nordfra.com.


text:
Trettanda kvølds dansur í Sjónleikarahúsinum
Trettanda kvøld jóla - 6. januar 2018 - skipar Tøkum Lætt fyri dansi í Sjónleikarahúsinum. Hetta er afturvendandi tiltak, sum nú hevur verið í nógv ár. Tá leita fólk úr øllum landinum sær til Havnar at dansa, eins og kóparnir vóru vanir at gera trettandu nátt á helluni í Mikladali.
Dansurin byrjar klokkan 10 um kvøldið, og tá tað líður eitt sindur út á náttina, kunnu fólk faa ein drekkamunn við breyði og viðskera afturvið.
Hesin dansurin er vanliga væl umtóktur millum fólk, og nú hávetur er, kann tað verða hugnaligt at hitta vinir og kenningar í góðum dansilag, meðan kvæðini dynja undir lofti og bitum.
Barnadansurin hjá Tøkum lætt byrjar aftur 7. januar kl. 18,30 í Skansastovu.


text:
Petra A. Eliasen fingið MA-prógv
Sætti meistarafyrilestur hildin á Føroyamálsdeildini í ár.
Petra A. Eliasen helt í gjár meistarafyrilesturin, sum nevndist: Greið frá føroyskari fólkanavnalóggávu og við støði í tíni ritgerð frá hugburði hjá fólki til lóggávu á hesum øki. Petra skrivaði MA-ritgerð við heitinum: Kanning av nøkrum fólkanøvnum við støði í 9. flokkum í Eysturskúlanum og á Felagsskúlanum á Oyrarbakka skúlaárið 2013-2014.
Petra setti sær fyri at kanna, hvussu navnagávan av børnum í tveimum føroyskum fólkaskúlum skúlaárið 2013-2014 er háttað og eisini, hvørji nøvn foreldur teirra og systkin bera. Rannsóknin er grundað á spurnabløð, sum børnini og foreldur teirra fingu. Petra kannaði eisini býtið millum skúlarnar viðvíkjandi fornøvnum og nýtslu teirra, millumnøvn og eftirnøvn. Í fyrilestrinum greiddi hon frá tí søguligu bakgrundini, til vit fingu ta fyrstu fólkanavnalógina í 1992. Petra greiddi eisini frá síni kanning av hugburði til navnalóggávu. Tað vísir seg nevniliga at vera stórur meiriluti fyri lóggávuni um fólka-nøvn, men at verandi lóg er í so strong.
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Agnar Frederiksen
14.04.2018 - 20:10
Ítróttur > Ítróttur > Fótbóltur
Fult umfar hevur verið í 1.deild í dag. Øll tey fýra fremstu liðini vunnu, og tendensurin við fáum javnleikum heldur framÚrslitini í dag:
Giza Hoyvík – KÍ 0-3(0-0)
NSÍ – Skála 3-1(2-0)
HB – B68 1-2(0-1)
TB/FCS/Royn – ÍF 0-9(0-3)
Víkingur – B71 1-2(1-0)
Oddaliðið KÍ koppaði í dag Giza Hoyvík á útivølli. Tað var málleyst í hálvleikinum, men í 2.hálvleiki fingu klaksvíkingar sett tingini uppá pláss. Aksel B. Danielsen skoraði til 1-0 tíðliga í 2.hálvleiki, og økti eisini til 2-0. Liðformaðurin Henry Heinesen setti punktum við málið uppá brotsspark. Í støðuni fekk Salomon Kwao hjá heimaliðnum reytt kort. KÍ er framvegis á odda, meðan Giza Hoyvík framvegis er undir strikuni.
Góða gongdin hjá NSÍ heldur fram. Runavíkingar eru nú eins og KÍ ósigraðir eftir seks umfør. Í dag gekk tað útyvir skálamenn, ið vóru komnir yvirum fjørðin á vitjan. Heimaliðið kom á odda beinanvegin, tá Hans Marius Davidsen skoraði. Stutt fyri hálvleik økti Jann Martin Mortensen, og Steffan A.Løkin økti til 3-0 og punkteraði dystin í 78.minutti. Skála fekk pyntað í yvirtíðini. Tað var Karstin Justesen, ið var málskjútti. NSÍ er ájavnt við KÍ í stigum, har klaksvíkngar hava munin, tá tað kemur til málúrtøku.
Toftamenn vunnu fyri fjórði ferð á rað, tá teir vóru á vitjan í Gundadali. Eins og seinastu dystirnar er talan um teprar sigrar til liðið hjá Bill Mc.Leod Jacobsen. Sveinur Justinussen legði B68 á odda eftir 25.minuttir. Leingi var støðan 1-0, áðrenn sterki áleyparin skoraði fyri aðru ferð, tá eitt korter var eftir. HB svaraði tó aftur beinanvegin, tá Ari Mohr Olsen minkaði um munin. Heimaliðið fekk tó ikki javnað, og tapti fyri triðju ferð í ár 2-1 á heimavølli.
ÍF vann stórsigur í Trongisvági í dag. Útiliðið var favorittur, og vísti eisni hví. Fuglfirðingar vóru á odda 3-0 í hálvleikinum, og í seinna hálvleiki gjørdist ilt verri hjá suðuroyingum. ÍF skoraði seks ferðir afturat, og eru á veg norð við einum 9-0 sigri. Dánjal Pauli Højgaard og Dánjal á Lakjuni, ið nú er einsamallur toppskjútti í deildini, gjørdist tvífaldur málskjúttar. Fimm aðrir ÍF-leikarar komu á máltalvuna.
B71 vann heldur yvirraskandi í Leirvík. Víkingur kom annars á odda fimm minuttir fyri hálvleik, tá Elias Lervig skoraði. Men næstan beinanvegin í 2.hálvleiki javnaði Tijani Mohammed fyri sandoyingar. Tá sá leingi út til at enda 1-1, men í yvirtíðini fekk útiliðið brotsspark, og tað umsetti Símun Hansen til mál. Trý sera góð og týdningamikil stig til B71, meðan Víkingur annan dystin á rað tapti á heimavølli.
Heldur løgið er tað, at úrslitið í fýra teimum seinastu dystunum hjá teimum næstbestu hjá Víkingi verið 1-2. Talan hevur verið um tveir sigrar og tvey tap; samstundis hevur úrtøkan hjá Betri-liðnum hjá Víkingi seinastu fýra dystirnar verið tvey tap og tveir sigrar, har allir dystirnir eru endaðir 2-1.
Støðan eftir 6.umfar:
KÍ 16
NSÍ 16
B68 15
ÍF 12
Víkingur 9
HB 6
B71 6
Skála 3
Giza Hoyvík 2
TB/FCS/Royn 1


text:
Diego Rodríguez de Silva y Velázquez (føddur í
Velázquez varð føddur í Sevilla sum barn hjá einari sevillianskari mammu og einum pápa av jødiskari-portugisiskari ætt. Longu 12-ára gamal fór hann í læru hjá kenda listamálaranum Francisco de Herrera el Viejo. Vegna ósemjum fór hann úr læruplássinum eitt ár seinni og fór í staðin í læru hjá tí manieristiska málaranum Francisco Pacheco. Tað var her at Velázquez fekk sítt listaliga støði. Teir báðir gjørdist eisini góðir vinir og í 1618 giftist hann dóttir Pacheco, sum nevndist Juana. Diego fekk egið verkstað í Sevilla sum 18-ára gamal, men í 1623 flutti hann til


text:
Innihald
Bergur Rønne Moberg: Fyri at tað skal vera ein byrjan (yrking)
Vagnur Streymoy: Mótmælisljósið (yrking)
Kim Simonsen: Tvær yrkingar
Sámal Matras Kristiansen: Seinastu dreymarnir (yrking)
Jóhanna B.K. Thomassen: Mín hjartasorg er ein turkitrumla (yrking)
Katrin Ottarsdóttir: Tríggjar yrkingar
Jim Carroll: Kærleikssøga: (yrking)
Raymond Carver: Dómkirkja (stuttsøga)
Arnbjørn Ólavsson Dalsgarð: Brøður (stuttsøga)
Oddfríður Marni Rasmussen: Tríggjar yrkingar
Mark Twain: Ein telefonsamrøða (monologur)
Randi Ward: Høvundaportrett (fotomyndir)
Charles Bukowski: Fimm yrkingar
Claire Castillon: Eitt ljósareytt barn (stuttsøga)
Kjartan Hansen: Man má hava ein bil (yrking) – UPPTØKA >>
Ludvík Breckmann: Glatan (yrking)
Annika Skaalum: Slímslóðir (stuttsøga)
Annika Skaalum: Bussskýlið (stuttsøga)
Charles Simic: Seks yrkingar
Harald Landt Momberg: Tvær yrkingar
Eir í Ólavsstovu: Konan í vegginum (yrking)
Marcel Aymé: Múrfarin (stuttsøga)
Allen Ginsberg: Skrokkakvæðið (yrking)


text:
Høvdu kjansir til meira enn javnleik
Í frálíkum veðri tóku okkara menn í kvøld ímóti vinunum av Skála, sum samstundis higartil hava verið argastu kappingarneytarnir um at gerast best av rest.
Uppstillingin var eitt sindur øðrvísi enn vant, nú Marni var fluttur inn á plássið beint aftanfyri áloyparan Aksel, hetta vísti seg at rigga heilt væl, tí Marni vann nógvar duellir og spældi fleiri ferðir skilagott frá sær. Hans Pauli og Pætur mannaðu vengurnar. Mitt á miðjuni hildu Gestur og Arnar til, meðan Rógvi, Petur, Andras og Ragnar mannaðu verjuna, og í málinum byrjaði Rói sjálvandi aftur hesaferð.
Fyrstu 15 minuttirnir vóru javnir og friðarligir, tó at Skála kanska var tættari við ein ordiligan møguleika.
Beint eftir hetta fingu vit fyrsta ordiliga møguleikan, tá ein bóltur kom innfyri, men skotið endað væl omanfyri.
Meira var tó í væntu. Eftir eina rímiliga trýsta støðu spælir Rói heilt har afturi bóltin til Rógva, sum er rættiliga langt úti í vinstru síðu mitt á okkara hálvu. Rógvi gyppar bóltin langt fram, og onkursvegna endar Pætur rættiliga leysur heilt har frammi høgru megin málið. Pætur ger ikki mætari enn at lobba bóltin pent í málið til 1-0!
Hesa løtuna løgdu okkara seg meira og meira á dystin. Fleiri møguleikar vóru og Andras skuldi helst havt skorað, tá hann bleiv púra leysur við eitt hornaspark, men tíverri stóð ein brandgulur á strikuni og bjargaði skallaranum. Lítla løtu seinni var hann líka leysur, men nú var málverjin fyri.
Restina av hálvleikinum leikaði javnt á við møguleikum báðar vegir, hóast spælið var nakað rótut.
Seinni hálvleikur byrjaði sum fyrri endaði. Gypp og nærdystir, men ikki nakað serligt av spæli og møguleikum.
Eftir 10 minuttir av seinna hálvleiki bleiv brádliga heilt vandamikið, men í trimum royndum vóru skálamenn ov óneyvir til at fáa bóltin aftur um Róa.
Okkara menn vóru aftur heilt nær við 2-0, tá Pætur bleiv spældur púra leysur, og dómarin kundi saktans dømt brotsspark eisini, men skotið bleiv meira ein avlevering, og skálamenn ruddaðu burtur.
Tá síðsta korterið nærkaðist bleiv nakað óskipað í verjustøðu, og endin bleiv at ein langur bóltur kom inn fyri úr teirra høgru síðu, sum Jákup Johansen skallaði á Róa og í mál. 1-1.
Tá vanliga leiktíðin er um at vera farin blívur heilt spennandi. Eitt fríspark kemur inn fyri og innkomni Arnbjørn er tætt við bóltin, og fær partvíst fótin á í góðari støðu, men meira blívur tað ikki til. Dysturin endar 1-1, og vit iðra okkum nokk um brendu møguleikarnar fyrr í dystinum. Sostatt anda suðroyingar okkum í nakkan, nú Víkingur er í gongd við eitt kolaps av proportiónum.
Hetta bleiv tað í dag, og næstu dagarnar rópa vit ikki á EB/Streym ímóti Skála, men á EB/Streym Skála!
Saman standa vit sterk!


text:
Leiga húsið
Leiga av húsið
Vit halda til á Íslandsvegi 10c í Tórshavn. Í húsinum húsast MEGD skrivstovan og skrivstovan hjá tulkatænastuni. Somuleiðis hava fleiri av limafeløgunum skrivstovu her.
Í húsinum er ein stova, ið rúmar uml. 30 fólkum. Fleiri upplýsingar er tøkar niðanfyri.
Leiga av hølum
MEGD leigar høli út til ymiskt, eitt nú fundir og skeið.
Kostnaður:
- Fyri limafeløg í MEGD er kostnaðurin at leiga høli 250,- pr. dag
- Fyri feløg, persónar og felagsskapir, ið eru uttanfyri MEGD, er kostnaðurin at leiga høli 3.000,- pr. dag
Hølini
Stovan rúmar í mesta lagi 30 fólkum. Í stovuni er tráðleyst internet, videokanón, uppvørpa og annað, ið brúk er fyri til fundir og skeið.
Í køkinum er møguligt at gera kaffi/te, men ikki ber til at gera størri máltiðir.


text:
Nú ber til online at keypa mat av matskránni hjá nógvum ymiskum matstovum í Havn, og fáa hann koyrdan til dyrnar.
Fyri einum góðum ári síðan var tankin um at gera eina tænastu, ið koyrir mat út fyri tað alsamt vaksandi matstovuvinnuna í Føroyum, bert ein tanki hjá 19 ára gamla Teiti F. Andreasen, ið til dagligt gongur á Glasi.
Tankin vaks tó støðugt, og er nú vorðin veruleiki. Heinta.fo er ein vælvirkandi heimasíða, fyrirøkan hevur fingið sær bil og hevur gjørt avtalur við Angus Steak House, Café Sandwich, City Burger, Pizza King, Sentrum Pizzaria og Take Away Steinatún í Havn.
Eftir at hava testað heinta.fo í nakrar vikur, er tænastan nú almenn, og fyrstu búffarnir, pitsurnar, burgararnir og durumrullurnar eru koyrdar út til svong havnafólk. Til ber eisini at keypa á síðuni, og sjálvur heinta matin.
Skipanin er nemm at brúka, við at trýsta inn sítt postnr. fær man eitt yvirlit yvir tær matstovur, ið eru í økinum, og har kann man velja í matskránni og keypa tað, ið man vil hava. Man fær síðan boð, um nær maturin væntandi kemur, og so er bara eftir at dekka borð.
Aftanfyri Heinta.fo standa Teitur F. Andreasen og beiggi hansara 18 ára gamli Áslakur Holm. Í løtuni eru 6 matstovur í Havn á skipanini, og koyrt verður út í Havn, á Argir, á Norðasta Horn og til Hoyvíkar. Men ætlanin eru at fáa enn fleiri matstovur við.


text:
VÍF-TEAM Klaksvík 32-29
Tað gevur gingið eitt sindur upp og niður hjá mansliðinum. Tap og sigur í øðrumhvørjum dysti. VÍF liggur í miðjuni á stigatalvuni við 6 stigum fyri 6 dystir. Frammanfyri eru H71, TEAM Klaksvík og Neistin og aftanfyri eru StÍF, Kyndil og KÍF.
Við eitt sindur øðrvísi leikgongd kundi úrslitið verið nakað betri. VÍF burdi kanska havt vunnið móti Kyndli og eitt sindur klókari spæl móti endanum í dystinum móti Neistan hevði møguliga eisini givið eitt ella tvey stig. Kanska undirmettu VÍF-leikararnir Kyndil, sum til tá hevði tapt allar dystirnar. Móti Neistanum høvdu leikararnir hug at gera í so skjótt av, og eydnast tað ikki við tí kvika spælinum, kann tað skjótt ganga galið í hinum endanum.
Mansliðið hjá VÍF er kent fyri sítt kvika spæl og tað hevur leingi verið eitt vørumerkið hjá felagnum. Men onkur tók til, at tú skalt ikki skunda tær ov nógv, fyrr enn tú hevur lært at skunda tær. Stundum riggar tað 100 prosent, men tað skal so evarska lítið til, at konsentrasjónin svíkir og áðrenn tú veitst av, er bólturin í hinum endanum.
Verjan kann eisini gerast betur, men tá vita vit, at minni orka verður í álopinum. VÍF hevur skotið flest mál í kappingini higartil, men hevur samstundis latið flest mál inn, hóast liðið hevur ein av bestu málverjunum í landinum.
Næstseinasta leygardag varð síðsti dysturin leiktur í fyrsta umfarinum. Dysturin var í Vestmanna móti klaksvíkingum, og lukkutíð fyri vestmenningar, vóru ikki so nógvir klaksvíkingar í høllini, helst tí KÍ leikti sín seinasta dyst nærum samstundis.
TEAM Klaksvík hevði vunnið allar sínar dystir uttan tann móti H71. Vestmenningar vistu tí, at dysturin hevði alstóran sálarliga týdning. Vestmenningar byrjaðu sum eitt óløgi við sera framsóknum verjuspæli og løgdu seg á odda 5-1. Nakað rótut, men samstundis frísktligt og ein staðfesting av, at tað ber til at koma á odda móti sterka klaksvíksliðinum.
Viljin hjá TEAM Klaksvík at vinna er øgiligur, men liðið viknaði nakað, tá ein av sterku og frægu monnunum fekk reytt kort. Hinir klaksvíkingarnir stríddust væl og vóru javnir ella framman fyri VÍF ein part av fyrra hálvleiki. Í seinna hálvleiki stríddust VÍF-leikararnir sera væl og henda dagin riggaði kvika spælið fyri tað mesta sum tað skuldi.
Klaksvíkingar hava sterkar menn á liðinum, men henda dagin brúktu oddamenninir nógva orku og helst var hetta ein partur av forkláringini til, at VÍF vann dystin. Ein onnur týðandi orsøk var sum ikki einaferð sera góða málmansspælið hjá Mladen.
Eg og mong onnur fegnaðust leygardagin um, at Agga byrjaði inni. Hann er ein av teimum ungu, sum stendur og bíðar eftir avbjóðingini. Skuldu kanska fleiri fingið møguleikan henda dystin? Tað er ilt at siga og tað er nokk ikki lætt at vera venjarar í slíkum dystum, ikki minst tá tað var so sálarliga týdningarmikið at vinna júst henda dystin.
Nakrir av teimum ungu hava prógvað, at teir hoyra heima á vøllinum, aðrir fara at gera tað og sjálvsálitið fer at vaksa, tess fleiri møguleikar teir fáa. Hóskvøldið klokkan 20.00 hevur VÍF møguleikan aftur at vísa, hvør ræður í Vestmanna. Tá kemur H71 á vitjan og brúk er fyri nógvum viðhaldsfólkum.
Málini hjá VÍF skutu Filip Jojic 11 mál, Julian Olsen 7 mál, Sjúrður Olsen 5 mál, Bjarti Hansen 4 mál, Andrias Eriksen 3 mál, Jákup Andrias Joensen 1 mál og Agga í Garðastovu 1 mál.


text:
VEGLEIÐING TIL VAKTHAVANDI FYRI EIGARAFELAGIÐ INNI Á GØTU TIL TILTAKIÐ OPIÐ HÚS
Tit fáa lykil frá teimum, ið høvdu vakt kvøldið fyri (sí vaktarlistan)
Í minsta lagi tvey foreldur skulu vera á hvørji vakt.
Húsi verður ikki latið upp, fyrr enn í minsta lagi tvey vaksin eru komin!
TÁ IÐ TIT KOMA:
Kannið, at hurðarnar eru læstar til skrivstovuna og barnagarðin. Eru tær ikki, mugu tit seta tykkum í samband við onkran í nevndini.
Hølið Stóratjørn:
Møblar, leikur o.a. kann verða sett inn í barnagarðsstovuna.
Aðrar fyriskipanir:
Mappur, gardinur, skáp, o.a. má ikki nemast.
Tað er ikki loyvt at klintra í vindeygunum og uppi á skápunum.
Tað er bannað at renna inni.
Tey vaksnu skulu vera hjá børnunum alla tíðina, minst tvey í senn.
Tað eru tey vaksnu, ið hava ræðið.
WC, ið hoyra til barnagarðsstovurnar, eiga ikki at vera nýtt.
TÁ IÐ TIT FARA:
Alt skal vera, sum tað var, tá ið tit komu.
Leikur og o.a. hjá barnagarðinum skulu verða sett á pláss aftur í Stórutjørn.
Spøl hjá eigarafelagnum skulu setast á pláss aftur.
Allir møblar skulu setast á pláss aftur.
WC skulu vaskast.
Gólv skulu verða sópað ella dustsogin – og um neyðugt vaskað.
Reingerðaramboð standa í skolirúminum.
Vindeygu og allar hurðar skulu læsast.
Ljósið skal sløkkjast.
VAKTHAVANDI FORELDUR EIGA AT SÍGGJA TIL, AT BØRNINI FARA VÆL UM HÚS OG INNBÚGV
Les eisini: Opið hús


text:
Orð: Philip Phillips
Týtt: Kajfinn Hammer
1. Syng Evangeliið um Jesus
so einfalt og greitt sum tú kanst;
syng um tann æviga friðin,
sum tú á Golgata fanst.
Niðurlag: Syng, ja, syng Evangeliið
fyri hvørjari sál her í verð!
Syng fyri tí, sum vil hoyra
tað Orðið, sum frelsu teim ber.
2. Syng Evangeliið um Jesus,
frelsa og lív er í Tí.
Syng um hitt blóð, sum kann reinsa
ta sál, sum seg tváar í Tí.
3. Syng Evangeliið um Jesus,
við sangi tú náa kanst mong!
Syng um ta frelsandi náði,
lat ljóða um Jesus tín song.
4. Syng Evangeliið um Jesus,
breið út hetta signaða Navn.
Syng um ta ævigu gleði,
sum bíðar í friðarins havn.
5. Syng Evangeliið um Jesus,
tað frøir ta frígjørdu sál.
Syng um tann sigur Hann vann tær,
um blóðið sum førir á mál.
6. Syng Evangeliið um Jesus,
lyft upp hetta signaða Navn.
Syng um hitt æviga ríkið
har ævigt ein finna kann havn.


text:
Orð: Victor Danielsen
Lag: George Coles Stebbins
1. Greidliga vitna hitt frelsandi orð,
greitt bjóða sálunum inn til Guds borð,
peika á Jesus og hansara verk,
og greitt lat tey ljóða, Guds náðiboð sterk!
Niðurlag:
Greidliga vitna, greidliga vitna,
ber fram hitt frelsandi orð!
Greidliga vitna, greidliga vitna,
bjóða í dag til Guds borð!
2. Greidliga vitna, og veri tað nú
Harrin, sum talar, ei eg og ei tú!
Ber fram eitt orð, sum ei misfatast kann,
og tala um Jesus, so øll síggja hann!
3. Greidliga vitna hitt frelsandi boð!
Sálunum tørvar at hoyra tað so,
at greitt tær síggja, at alt er fullført,
at frí eru vit, Jesus alt hevur gjørt.
4. Greidliga vitna, og noyð tey í dag,
noyð tey at svara á tilboðið ja!
Harrin skal virka, um tú einki kann,
ber tú tí fram orðið, alt annað ger hann!